Masa Untuk UMNO Bersikap Jujur – Masih Relevankah Najib Hadapi PRU 14
Nanti?

Bekas Perdana Menteri, Mahathir Mohamad sekali lagi menghalakan kritikannya kepada Perdana Menteri, Najib Razak dengan menyifatkan pemberian BR1M adalah suatu bentuk rasuah dan mengelirukan dari segi menambah pendapatan per kapita rakyat.
Menulis di blognya sebagai  suatu lagi kecaman terhadap Najib, beliau berkata, pendapatan rakyat seharusnya ditingkatkan dengan cara menambah peluang pekerjaan atau perniagaan serta dengan meningkatnya produktiviti, bukannya dengan cara pemberian tunai.
Selain itu, jelas Mahathir lagi, pemberian BR1M juga menyebabkan kecenderungan bergantung kepada kerajaan serta melemahkan karektor dan mengurangkan daya saing rakyat dalam pasaran.
Kritikan terbaru ini, bukan saja menjadikan semakin banyak kritikan beliau terhadap kepimpinan Najib, malah dalam waktu yang terdekat ini saja serangannya bagaikan bertali arus dengan sebelum ini hutang 1MDB dan kegagalan UMNO Selangor dalam PRU 13 yang diketuai oleh Perdana Menteri sendiri, menjadi sasarannya.
Melihat keagresifan Mahathir menyerang Najib sejak kebelakangan ini, dapat dirasakan pasti banyak lagi serangan akan menyusul selepas ini. Mahathir tidak akan berhenti walaupun ketika ini Najib dan pemimpin-pemimpin UMNO seakan tidak memperdulikan teguran beliau itu. Satu demi satu peluru yang dilepaskannya kepada Najib hampir menyamai dengan apa yang dilakukan kepada Abdullah Badawi dulu.
Meskipun ramai pemimpin UMNO, termasuk yang berjawatan menteri mengatakan Mahathir sudah tidak bertaring lagi sekarang, namun semakin banyak Mahathir menegur dan bersuara, semakin nipis keyakinan rakyat terhadap Najib dan kerajaan.
Apa pun persepsi dan penilaian sesetengah rakyat terhadap teguran beliau, yang tidak dapat dinafikan ialah Mahathir berbuat demikian kerana sayangnya kepada negara ini. Selagi bernyawa dan mampu berbuat sesuatu, beliau seperti tidak rela melihat negara ini musnah dengan hutang yang kian meningkat, ekonomi tidak terjamin dan kehidupan rakyat semakin sukar.
Jika Mahathir seorang yang mementingkan diri sendiri, dalam usia dan kedudukannya sekarang, beliau boleh saja memilih untuk berehat dan berdiam diri tentang apa saja yang berlaku dalam negara tanpa berbuat apa-apa sebagaimana yang sedang dilakukan oleh seorang lagi bekas Perdana Menteri, Abdullah Badawi.
Dalam kehidupan sekarang dan masa depan, tiada apa yang dibimbanginya lagi oleh Mahathir.  Anak-anaknya semua sudah dewasa, berjaya dalam perniagaan dan mungkin  kekayaan mereka cukup untuk beberapa keturunan manakala anak bongsunya, Mukhriz pula agak selesa dengan menjadi Menteri Besar Kedah. Malah sebenarnya lebih untung untuk anak-anak dan keluarganya jika Mahathir memilih menyokong atau berdiam diri saja terhadap kepimpinan Najib, berbanding menegur, mengkritik dan menarik balik sokongan seperti yang dilakukannya sekarang.
Tetapi sudah tentulah kerana ingin menyelamatkan negara ini daripada lebih banyak kerosakan oleh Najib, maka beliau memilih jalan yang dilakukannya sekarang, sekaligus memungkinkan ketidakselesaan kepada masa depan anak-anaknya. Inilah sebenarnya pengorbanan Mahathir yang perlu kita fahami.
Bukan saja rakyat harus menyambut baik pengorbanan ini, malah ahli dan pemimpin UMNO juga seharusnya merenung kembali satu persatu tegurannya itu.
Lebih dari itu, Najib sendiri yang bercakap paling banyak slogan tetapi gagal melaksakannya dan paling berjaya juga meningkatkan hutang negara sehingga ke paras hidung, ditambah dengan 1MDB yang hanya berusia enam tahun tetapi sudah mempunyai hutang lebih RM40 bilion, seharusnya juga sudah memahami mesej daripada tindakan Mahathir ini.
Walaupun pemimpin UMNO kukuh bersamanya dan dalam Perhimpunan Agung UMNO hujung bulan ini juga mungkin bertambah lagi pujian dan sanjungan terhadapnya, Najib perlu sedar bahawa semua itu palsu belaka. Sokongan pemimpin UMNO hanyalah kerana mereka ingin menjaga perut dan kedudukan masing-masing, manakala pujian dan sanjungan pula kerana sudah disiapkan skripnya.
Tidak guna memiliki sokongan dan pujian palsu jika hakikat sebenarnya hubungan dengan rakyat makin menjauh. Dalam banyak aspek sekarang ini, kerajaan semakin tidak lagi dihormati oleh rakyat. Rakyat tidak lagi melihat kerajaan sebagai pelindung dan pemberi kesejahteraan kepada mereka, sebaliknya lebih sebagai bahtera usang yang bocor di sana sini dan perlu diganti dengan segera.
Hari ini, mereka yang bercakap tentang kemungkinan UMNO akan kehilangan kuasa bukan lagi ahli biasa dan rakyat kebanyakan, bahkan pemimpin UMNO sendiri sudah secara terbuka memperkatakannya.
Mengingatkan Najib agar segera berubah barangkali sudah terlambat dan sia-sia saja. Najib kini adalah dalam keadaan perlu diubah kedudukannya sebelum rakyat mengubahnya.
Dengan teguran demi teguran, kritikan demi kritikan oleh Mahathir, sudah sampai masanya ahli dan pemimpin UMNO bersikap jujur dan bertanya kepada diri sendiri – masih relevankah Najib dan mampukah beliau terus membawa BN menang dalam PRU 14 nanti? (SH 14/11/2014)

0

0

votes
Article Rating
Kongsikan artikel ini


Najib Cakap Tak Serupa Bikin…

Ketika berucap di majlis perasmian Konvensyen UMNO Johor semalam, Perdana Menteri, Najib Razak meminta pimpinan senior dalam parti segera berubah dengan tidak lagi mengamalkan budaya cantas serta menyekat kemasukan golongan muda ke dalam UMNO.
Katanya, mereka perlu segera berubah kerana amalan negatif mencantas dan menyekat golongan muda hanya akan menyebabkan mereka semakin menjauhi UMNO.
“Kita perlu buang perangai bodoh ini. Kalau terpaksa beri laluan, berundurlah dan beri peluang kepada orang lain,” katanya lagi.
Memang nampak cantik, syahdu dan boleh mengalir air mata mendengar apa yang diucapkan oleh  Najib ini, tetapi persoalannya adakah beliau sendiri mengamalkannya?
Dalam kabinetnya sendiri, berapa ramai golongan muda berbanding mereka yang sudah berpenggal-penggal berada dalam kerajaan?
Lebih buruk lagi, di ketika menyedari pentingnya sokongan golongan muda itu, dalam pelantikan Senator yang dibuatnya baru-baru ini, semunya bukan saja terdiri daripada warga tua tetapi lebih merupakan kenalan rapatnya saja.
Tiga orang yang dilantiknya itu ialah Nallakaruppan, 68 tahun yang mulutnya hanya tahu memainkan isu mengenai peribadi Anwar Ibrahim semata-mata, Ibrahim Abu Shah, 64 tahun bekas Naib Canselor Uitm yang sebelumnya dilantik sebagai Ahli Majlis Tertinggi UMNO serta bekas Setiausaha Sulitnya suatu ketika dahulu, Abdul Halim Samad yang sudah pun berusia 74 tahun.
Mana penghargaan dan ruang menyediakan laluan kepada golongan muda melalui kuasa yang ada ditangannya sendiri?
Kenapa hanya pandai meminta orang lain memberi ruang kepada golongan muda sedangkan diri sendiri tidak melakukannya?
“KITA PERLU BUANG PERANGAI BODOH INI. KALAU TERPAKSA BERI LALUAN, BERUNDURLAH DAN BERI PELUANG KEPADA ORANG LAIN.”
Siapa yang bodoh? Dan siapa yang tak beri peluang?
Najib sepatutnya menujukan kata-katanya ini kepada dirinya sendiri, bukan orang lain. (SH 15/11/2014)
Kenapa lantik orang tua dan warga emas sebagai Senator kalau betul ingin menghargai golongan muda?

0

0

votes
Article Rating
Kongsikan artikel ini


Kalau Khalid Ibrahim Terkejut Dengan Pampasan RM2.5 Juta, Rakyat
Selangor Lagilah Terkejut!!

Cabaran baru kini menanti Menteri Besar Selangor, Azmin Ali. Setelah berjaya dengan beberapa program terjah untuk menjadikan kepimpinannya lebih dekat dengan rakyat dan penyelesaian secara harmoni isu kitab Bible yang dirampas Jais, rakyat Selangor kini menanti ketegasan serta kebijaksanaannya menyelesaikan isu pampasan RM2.5 yang dibayar oleh Perbadanan Menteri Besar Selangor atau MBI.
Mengikut laporan pampasan itu dibayar kepada lapan kakitangan kerajaan negeri yang berhenti secara sukarela berikutan pertukaran Menteri Besar Selangor, baru-baru ini.
Terdapat laporan yang mengatakan ada di antaranya menerima sehingga RM700 ribu dan ada pula laporan lain mengatakan antara penerima pampasan itu termasuk bekas Menteri Besar, Khalid Ibrahim sendiri, bekas CEO MBI yang pernah menjadi Setiausaha Politiknya, Faekah Husin serta bekas Setiausaha Akhbarnya, Arfa’ezaa Abdul Aziz.
Azmin dalam reaksi awalnya menyatakan, siasatan Jabatan Audit Negeri mendapati wujudnya unsur salah guna peruntukan dalam pemberian pampasan sejumlah RM2.5 juta itu kerana beberapa perkara telah tidak dipatuhi.
Hasil siasatan yang dijalankan memang ada beberapa perkara tidak dipatuhi dalam pemberian ganjaran tersebut dan sudah tentu jumlah ganjaran begitu besar jumlahnya perlu disemak semula, demikian kata Azmin lagi.
Walaupun beliau belum memutuskan bentuk tindakan yang bakal diambilnya selaku ketua kerajaan negeri, rakyat Selangor amat mengharap tindakan paling tegas, termasuk pemulangan wang tersebut ke dalam akuan MBI serta membawa ke muka pengadilan mereka yang terlibat jika benar terdapat unsur salah guna dalam proses meluluskannya.
Jika benar, terutamanya Khalid dan Faekah tidak wajar sama-sekali menerima pampasan itu kerana mereka adalah kakitangan kerajaan negeri yang layak menerima pencen berikutan telah berkhidmat melebihi 36 bulan perkhidmatan.
Dengan adanya pencen bulanan yang bakal diterima, apakah wajarnya lagi diberi pampasan dengan jumlah yang besar itu?
Tidak pernah bagi pemimpin atau kakitangan kerajaan mana-mana negeri atau pusat sebelum ini yang diberikan ganjaran wang tunai sebaik bersara atau menamatkan perkhidmatan mereka dan apa yang dilakukan oleh MBI ini memang pelik lagi mengejutkan.
Bagi kakitangan yang lain yang tidak layak menerima pencen pula, penghargaan atas jasa berkhidmat dengan kerajaan negeri, mungkin masih boleh diberikan tetapi tentulah bukan dalam bentuk wang tunai yang begitu besar jumlahnya.
Penghargaan yang sesuai kepada mereka yang bersara mungkin seperti tajaan menunaikan haji atau umrah untuk sekeluarga, percutian ke luar negara atau dalam bentuk barangan yang boleh disimpan sebagai kenang-kenangan.
Dalam hal ini, kalau Khalid Ibrahim sebelum ini menunjukkan beliau seorang yang pandai menyimpan duit untuk kerajaan negeri, Azmin pula haruslah membuktikan dirinya pemimpin yang berhemah dalam menjaga setiap sen wang negeri itu dengan sebaik-baiknya.
Jika benar ada salah guna peruntukan dan beberapa perkara pula tidak dipatuhi, wang itu harus didapatkan kembali dengan apa cara sekali pun. Azmin tidak harus berlengah menyelesaikan isu ini dan ia harus menjadi keutamaannya kini.
Jika isu Bible yang lebih rumit dan melibatkan banyak pihak boleh diselesaikan dalam tempoh tidak sampai 100 hari menjadi Menteri Besar Selangor, harapan rakyat Selangor tentulah mengharapkan hal wang ganjaran ini mampu diselesaikan dalam tempoh yang lebih singkat lagi.
Bagaimanapun, apa yang menarik ialah apabila Khalid Ibrahim yang ditanya mengenai perkara ini, dilaporkan terkejut dengan pemberian wang ganjaran itu.
Beliau bukan saja tidak mengetahui jumlah wang yang dibayar kepada lapan kakitangan yang berhenti itu, bahkan juga tidak pasti sama ada bekas Setiausaha Politiknya, Faekah Husin turut menerimanya.
Tetapi, sebagaimana yang dilaporkan oleh Mstar, Khalid turut memberitahui bahawa Ahli Lembaga Pengarah MBI hanya terdiri daripada tiga individu iaitu menteri besar sendiri, setiausaha kerajaan dan pegawai kewangan negeri.
Jadi, bagaimana Khalid boleh terkejut dan tidak mengetahui siapa penerimanya dan berapa jumlah setiap orang menerima pampasan itu?
Apa yang dibuatnya dalam mesyuarat dan ketika keputusan itu dipersetujui sedangkan beliau merupakan Menteri Besar waktu itu? Kalau Khalid boleh terkejut, rakyat Selangor tentulah berkali-kali lebih terkejut lagi, bahkan kera dan beruk di hutan juga mungkin terkejut sama!!  (SH 16/11/2014)

0

0

votes
Article Rating
Kongsikan artikel ini


Adalah Terpuji Jika Penerima Ganjaran RM2.6 Juta Memulangkan Wang
Tersebut Secara Sukarela

Amatlah menyedihkan apabila mengetahui bahawa antara “sumbangan”  terakhir Khalid Ibrahim dan empat Exco daripada Pas dalam kerajaan negeri  Selangor ialah meluluskan pampasan kepada kakitangannya sendiri dan tidak sama-sekali berkaitan dengan rakyat terbanyak.
Pampasan sejumlah RM2.6 juta itu dibayar kepada lapan kakitangan Khalid Ibrahim yang berundur berikutan pertukaran Menteri Besar Selangor.
Setelah pembayaran pampasan itu diluluskan oleh Perbadanan Menteri Besar atau MBI yang mana Khalid Ibrahim adalah salah seorang ahli lembaga pengarahnya, ia kemudian dipersetujui pula oleh Exco Kerajaan Negeri di mana ketika itu hanya dianggotai oleh Khalid bersama empat wakil daripada Pas.
Sebagaimana yang dilaporkan media, dalam ganjaran RM2.6 juta itu, penerima terbesarnya ialah Faekah Husin, bekas CEO MBI yang menerima RM581,400 sebagai pampasan manakala sebanyak RM114,00 lagi sebagai ganti kepada notis tiga bulan gaji.
Setiausaha akhbar Khalid, Arfa’eza Abdul Aziz pula dilaporkan menerima RM358,000 sebagai pampasan manakala RM55,000 lagi sebagai ganti notis tiga bulan gaji.
Setiausaha politik Khalid, Mustapha Mohd Taib dilaporkan menerima RM265,000 manakala kakitangan yang selebihnya dibayar antara RM97,000 hingga RM230,000 sebagai pampasan dan antara RM18,000 hingga RM69,000 pula sebagai ganti notis tiga bulan gaji.
Walaupun Khalid mempertahankan tindakan pembayaran itu sebagai mengikut prosedur dan hanya sekitar 2% peratus daripada tabungan RM112 juta yang dimiliki oleh MBI, rata-rata orangramai mempersoalkannya kerana bukan saja sesuatu yang luar biasa, bahkan jumlahnya juga terlalu tinggi.
Lebih malang, Khalid yang selama ini  dilihat begitu kedekut tiba-tiba boleh bertukar menjadi pemurah demi kepentingan mereka yang pernah mempunyai hubungan rapat dengannya.
Tetapi yang lebih dikesalkan ialah empat Exco Pas yang setia bersama Khalid ketika kemelut pertukaran Menteri Besar baru-baru ini dengan alasan untuk mengelakkan kerajaan PR daripada tumbang dan seorang Exco yang lain pula mengatakan untuk menjaga rizab RM3 bilion milik kerajaan negeri, rupa-rupanya tidaklah seperti yang diharapkan.
Sekiranya empat Exco itu mempunyai intergriti dan wibawa yang tinggi serta memikirkan untuk untuk menjaga kepentingan rakyat melebihi segala yang lain, mereka seharusnya membantah kelulusan ganjaran itu kerana ia jelas tidak melibatkan rakyat bawahan atau marhaen.
Dalam keadaan sekarang, bukan saja Khalid yang dilihat bersalah, malah empat Exco Pas terbabit turut terbabit sama.
Kepada semua penerima ganjaran itu, terutamanya Faekah yang selalu bercakap soal hak dan kebenaran di saat-saat genting penyingkiran Khalid, inilah masanya untuk membuktikan kejujuran dan jati diri masing-masing.
Lagi pula, sebagai bekas Setiausaha Politik Khalid, sebagaimana yang disebut sebelum ini, Faekah sudah pun mendapat faedah pencen daripada kerajaan negeri. Begitu juga dengan Mustapa, jika khidmatnya melebihi 36 bulan, beliau juga layak menerima pencen sebagai bekas Setiausaha Politik.
Sebelum Exco kerajaan negeri yang diketuai oleh Azmin membuat apa-apa keputusan pada mesyuaratnya Rabu ini, adalah amat terpuji jika beliau dan rakan-rakannya yang lain tampil dengan sukarela memulangkan kembali wang tersebut kepada MBI atau kerajaan negeri.
Usahlah berdiam diri, tidak melayan panggilan atau bersembunyi lagi. Meskipun gesaan ini mungkin mustahil untuk dituruti, tetapi daripada akhirnya diminta memulangkan wang tersebut,  jauh lebih baik jika segera berbuat demikian terlebih dahulu. (SH 17/11/2014)

0

0

votes
Article Rating
Kongsikan artikel ini


Daripada Isu Transgender, Lebih Berpahala Pemuda UMNO Bawa Usul Caj
Arak Dalam Tiket MAS

Sebagaimana yang dilaporkan media, Ketua Pemuda UMNO, Khairy Jamaluddin berkata, antara usul yang akan dibawa dan dibahas dalam Perhimpunan Agung pergerakan itu tahun ini ialah mengenai transgender.
Isu ini menjadi bualan baru-baru ini berikutan keputusan Mahkamah Rayuan bahawa undang-undang syariah Negeri Sembilan yang menjatuhkan hukuman kepada lelaki yang berpakaian wanita di tempat awam adalah bertentangan dengan Perlembagaan Persekutuan.
Keputusan itu turut mendapat kecaman daripada banyak pihak, daripada pemimpin politik, mufti, NGO serta orangramai yang menganggapnya mencabar serta bertentangan dengan hukum Tuhan.
Khairy yang juga Menteri Belia dan Sukan, dalam mewajarkan keputusan membawa usul tersebut berkata, kebimbangan Pemuda sudah tidak dapat dibendung lagi, selain masyarakat mahu tahu pendirian Pemuda dalam isu tersebut.
Lagi pula, jika isu agama dan semasa tidak boleh dibincangkan dalam Perhimpunan Agung UMNO, apa yang boleh dibincangkan lagi? tegasnya yang terus mempertahankan isu transgender itu walaupun mendapat cemuhan banyak pihak.
Memang tidak dapat dinafikan Perhimpunan Agung UMNOlah tempat paling sesuai membincangkan isu-isu semasa, tetapi isu transgender yang berbangkit baru-baru ini bukanlah isu mendesak bagi Pemuda UMNO untuk menjadi juaranya.
Tambahan pula, ia adalah perkara berkaitan mahkamah dan masih boleh dirayu ke peringkat yang lebih tinggi. Maka, biarlah ia diselesaikan melalui saluran yang sewajarnya.
Sementara kerajaan Negeri Sembilan sudah menyatakan pihaknya akan membuat rayuan mengenai kes itu, membincangkan sesuatu kes yang sedang dalam proses rayuan secara terbuka juga boleh dianggap menghina mahkamah.
Dalam pada itu, isu transgender juga bukanlah isu yang dekat dengan perjuangan Pemuda UMNO. Jauh lebih mustahak dibawa dan dibahas ialah usul mengenai hal-hal lain yang berkaitan secara langsung dengan keperluan dan kepentingan anak-anak muda seperti perumahan, peluang pekerjaan, kos sara hidup yang meningkat, pendidikan, kemudahan sukan dan sebagainya.
Hal-hal mengenai transgender ini biarlah Sisters In Islam saja yang menjuarai dan memperjuangkannya.
Dengan bertempik memberitahu umum akan usul transgender yang bakal dibawa dan dibahas dalam perhimpunan kali ini, Pemuda UMNO juga patut malu dengan Puteri UMNO yang mahu membahaskan secara detail isu pengangguran di kalangan belia dan anak-anak muda untuk diketengahkan kepada kerajaan.
Namun demikian, jika benar Pemuda UMNO ingin juga turut serta dalam membahaskan isu semasa yang berkaitan agama, adalah lebih wajar dan mendatangkan banyak pahala jika membincangkan isu tiket penerbangan MAS yang didalamnya termasuk caj hidangan  dan juga arak.
Sebagaimana yang didedahkan oleh Timbalan Menteri Pengangkutan, Abd Aziz Kaprawi di Parlimen ketika menjawab pertanyaan Ahli Parlimen Pas, Khalid Samad sama ada harga tiket kapalterbang MAS termasuk caj hidangan dan arak atau minuman keras itu dikenakan bayaran, jawapan yang diberi sungguh mengejutkan.
Jawapan Abd Aziz ialah, “memang apabila kita membeli tiket kapal terbang, maka ia termasuk juga hidangan yang disediakan.”
Mengenai kekhuatiran Khalid Samad bahawa ini bermakna setiap orang yang membeli tiket MAS adalah bersubahat walaupun tidak meminum arak, Abd Aziz berkata lagi, MAS kini dalam proses penstrukturan semula dan akan membuat model perniagaan baru yang lebih rapi dan Islamik yang mungkin menukar semua sistem yang dipertikai itu.
Dengan pendedahan itu, bukan saja Ahli Parlimen, malah rakyat biasa juga mengharapkan MAS melarang terus hidangan arak di dalam pesawatnya yang diberikan secara percuma selama ini.
Sebagai kumpulan pendesak yang penuh idealisme, isu caj arak dalam tiket MAS inilah yang seharusnya diperjuangkan oleh Pemuda UMNO. Pergerakan itu bukan saja boleh mendesak kerajaan agar menghentikan hidangan arak dalam model baru penstrukturan MAS yang sedang dirangka, bahkan seharusnya meminta Perdana Menteri bertindak dengan serta-merta menghentikan amalan yang bertentangan dengan Islam itu.
Barulah ada ummphh perjuangan Pemuda UMNO tetapi jika isu transgender yang mahu diketengahkan, yang ada hanyalah…Auwwww!! (SH 18/11/2014)

0

0

votes
Article Rating
Kongsikan artikel ini


Dilayan Lebih Buruk, Apa Kata Jika Mahathir Boikot Perhimpunan Agung
UMNO Tahun Ini?

Sejak bertindak menarik balik sokongannya terhadap kepimpinan Perdana Menteri, Najib Razak yang dianggap paling lemah dan menimbulkan banyak kerosakan kepada negara, Mahathir Mohamad tidak henti-henti memberi teguran serta kritikan.
Tidak saja teguran itu dibuat secara terbuka melalui media atau tulisan di blognya, bekas Perdana Menteri itu juga kerap memberi pandangan dan kritikan melalui orang peseorangan atau kumpulan tertentu yang bertemu dengannya.
Secara umumnya, Mahathir tidak berpura-pura dalam tindakannya. Sama ada secara tertutup atau terbuka, nada dan tahap kritikannya terhadap kepimpinan Najib tetap sama.
Antara tegurannya sebelum ini ialah mengenai rasa tidak setujunya dengan penghapusan ISA, Ordinan Darurat serta janji menghapuskan Akta Hasutan. Beliau juga mengkritik kepimpinan Najib yang menyebabkan timbulnya masalah dalam hubungan kaum, pengurusan ekonomi dan kewangan yang tidak menentu serta sikap lebih banyak berdiam diri apabila timbul sesuatu masalah.
Selepas itu, beliau juga menegur mengenai hutang 1MDB yang tinggi dan pemberian BR1M yang dianggapnya rasuah kepada rakyat.
Terbaru, Mahathir juga menegur tentang sikap menteri-menteri yang mengabaikan dasar pendidikan kebangsaan yang mereka gubal untuk rakyat tetapi menghantar anak sendiri ke sekolah swasta dan antarabangsa.
Memahami sikap Mahahir yang tidak mudah mengalah apabila sudah membuat sesuatu keputusan, adalah dijangka menjelang Perhimpunan Agung UMNO pada
25 hingga 29 November
 ini, bakal ada lagi teguran dan kritikan akan diluahkannya terhadap Najib.
Malah dua hari sebelum Perhimpunan Agung UMNO iaitu
pada 23 November
 ini, Mahathir juga dijemput memberi ucaptama dalam Konvensyen Perpaduan Nasional yang akan diadakan di Pusat Islam, Kuala Lumpur.  Ramai yang menjangka, satu lagi peluru akan disasarkannya pada hari itu.
Tetapi sebagaimana sikap Najib yang suka berdiam diri, membisu dan senyap dalam banyak isu, beliau juga mengambil sikap yang sama terhadap semua teguran serta kritikan oleh Mahathir selama ini.
Najib bukan saja tidak melayan atau mengendahkan semua teguran itu, malah tidak juga menunjukkan tanda-tanda mahu berubah.  Suatu ketika, ada juga beberapa menteri dan pemimpin UMNO yang memberi respon terhadap teguran Mahathir itu, namun sejak kebelakangan ini semuanya tiada lagi. Hanya Khairy Jamaluddin sesekali menjawab, itu pun kalau kias-kias terkena dirinya.
Seperti wujud arahan daripada Najib agar jangan melayan dan mengendahkan lagi teguran dan kritikan Mahathir itu. Hasilnya, bukan saja Najib tidak berubah dan kekal dengan stail lama, teguran Mahathir itu juga berlalu bagai angin lalu atau seperti “mencurah air ke daun keladi” saja.
Jangan-jangan sudah wujud persepsi dalam fikiran Najib dan pemimpin-pemimpin UMNO ketika ini bahawa Mahathir “sudah nyanyuk”, “tidak relevan” dan “tak boleh dipakai lagi pandangannya”.
Hakikat bahawa Mahathir merupakan pemimpin yang banyak berjasa kepada negara seperti cuba dilupakan. Begitu juga pengalaman dan rekodnya sentiasa menang melepasi garisan dua pertiga setiap kali pilihanraya, tidak lagi dipedulikan dan diambilkira.
Lebih dari itu, sokongan kuat daripada Mahathirlah yang menjadi salah satu faktor Najib berjaya menjadi Perdana Menteri. Mahathir bukan saja memberi banyak ruang kepada Najib menimba pengalaman dalam kerajaan, bahkan juga menyokong kuat agar Najib dipilih sebagai pengganti Pak Lah yang berjaya ditumbangkan melalui kerja kerasnya.
Untuk menunjukkan sokongannya kepada Najib, Mahathir kemudian mengunjungi Najib di kediamannya sehari selepas mengangkat sumpah sebagai Perdana Menteri sambil menyerahkan borang kemasukannya semula ke dalam UMNO. Mesej daripada tindakan itu ialah agar rakyat memberi sokongan sepenuhnya kepada Najib.
Namun kini, kepimpinan Najib bukan saja mengecewakan Mahathir dan majoriti rakyat, bahkan layanan Najib kepada Mahathir jauh lebih buruk daripada apa yang pernah dilakukan oleh Pak Lah.
Jika ketika era Pak Lah, kritikan dan teguran Mahathir turut mendapat respon dan tindakbalas, bahkan di suatu ketika Pak Lah juga menjemput Mahathir bertemu secara empat mata dengannya untuk meluahkan rasa tidak puas hatinya, Najib sebaliknya tidak memperdulikan langsung dan cuba melayannya sebagai “orang tua yang tidak berguna”.
Najib mahu mengabai dan mengenepikan sama-sekali teguran dan kritikan Mahathir itu. Dalam Perhimpunan Agung UMNO tahun ini, walaupun dalam suasana  UMNO dan negara kritikal, sudah wujud kecenderungan di kalangan jurucakap setiap negeri untuk memuji, memuja dan menyanjung kepimpinan Najib.
Isu-isu berkaitan hutang 1MDB, hutang negara yang meningkat saban tahun, kos sara hidup, pembaziran, prestasi UMNO, prestasi menteri-menteri dan seumpamanya terlihat cuba disembunyikan di sebalik mahu mengagungkan kejayaan menduduki kerusi tetap di PPB, pengerusi ASEAN dan langkah Najib berunding dengan ketua puak pemisah Ukraine, Aleksander Borodai dalam isu MH17.
Untuk itu, bagi menunjukkan keseriusannya menegur dan mengkritik Najib, Mahathir sewajarnya tidak menghadiri Perhimpunan Agung UMNO tahun ini. Hanya dengan memboikot perhimpunan kali ini mampu menyedarkan Najib dan lain-lain pemimpin UMNO agar tidak terus berkhayal dalam dunia mereka sendiri yang sebenarnya makin buruk di pandangan umum.
Jika Mahathir tidak melakukan sesuatu yang drastik, sampai bila pun teguran dan kritikannya tidak akan dilayan. Sebagaimana impak keluar UMNO dapat dirasa ketika memberi tekanan kepada Pak Lah dahulu, tindakan memboikot Perhimpunan Agung UMNO adalah langkah seterusnya yang wajar, setelah menarik balik sokongan,  untuk segera menyedarkan Najib yang gemar meletakkan “penyumbat kapas” di kedua-dua belah telinganya. (SH 19/11/2014)

0

0

votes
Article Rating
Kongsikan artikel ini


Khalid Dan Faekah Paling Bertanggungjawab Dalam Pemberian Ganjaran
RM2.6 Juta

Isu pampasan bernilai RM2.6 yang dibayar oleh Perbadanan Menteri Besar atau MBI kepada lapan bekas kakitangan Khalid Ibrahim terus menjadi perbualan hangat setelah Azmin Ali mengakui wujud salah laku dalam pemberian itu.
Menurut Azmin, salah laku itu bukan saja wujud dari segi jumlah pampasan yang diberi tetapi juga kerana prosesnya yang dilakukan secara serta-merta turut menimbulkan keraguan.
Kita tidak akan sembunyikan fakta, malah tidak akan berkompromi dengan salah guna kuasa, tegas Menteri Besar itu lagi.
Sementara Azmin menyerahkan kepada pengurusan baru MBI yang dijangka memulakan tugas pada
1 Disember
 ini untuk mengambil tindakan sewajarnya, di media-media sosial pula telah bertebaran maklumat mengenai nama penerima dan jumlah ganjaran yang masing-masing terima.
Jumlah yang terpapar itu jelas sangat tinggi, tidak berpatutan dan tidak pernah berlaku dalam sebelum ini di mana-mana kerajaan negeri. Kakitangan menteri di peringkat pusat juga tidak pernah diberikan ganjaran atau pampasan apabila menamatkan perkhidmatan.
Jika sebelum ini Khalid Ibrahim ada mempertahankan pemberian ganjaran itu sebagai mengikut prosedur dan mirip skim VSS, hakikat yang menjadi bualan pula ialah lapan kakitangan itu bukannya diberhentikan tetapi mereka sendiri meletakkan jawatan sebelum Azmin mengambil alih jawatan Menteri Besar Selangor.
Tarikh keputusan pampasan itu dibuat juga ialah pada 22 September, iaitu sehari sebelum Azmin menerima watikah perlantikannya daripada Sultan Selangor pada 23 September.
Dengan ini, jelas membuktilan bahawa pemberian ganjaran itu dilakukan secara tergesa-gesa sebelum Khalid Ibrahim meninggalkan pejabatnya serta tidak ubah seperti “rompakan wang rakyat di siang hari”.
Seperti pendedahan Khalid Samad dua hari lalu, empat Exco Pas yang bersama Khalid sebenarnya tidak pernah diminta menyetujui pemberian ganjaran itu, sebaliknya hanya dimaklumkan saja mengenainya.
Dalam hal ini, Khalid bukan saja mahukan isu pemberian ganjaran itu dibawa ke pendengaran Selcat, malah juga kepada SPRM untuk tindakan sewajarnya.
Berdasarkan rentetan ini, pemberian ganjaran itu adalah idea, kehendak serta kelulusan MBI sepenuhnya yang pengerusinya ialah Khalid Ibrahim serta CEOnya ialah Faekah Husin yang juga merupakan penerima ganjaran paling besar daripada jumlah RM2.6 juta itu. Dua lagi Ahli Lembaga Pengarah MBI ialah Setiausaha Kerajaan dan Pegawai Kewangan Negeri.
Selain berusaha mendapatkan kembali wang tersebut, Khalid dan Faekah, dua individu paling berkuasa dan berpengaruh dalam MBI, haruslah juga disiasat atas salah laku ini dan seterusnya jika terdapat bukti yang mencukupi, hendaklah dibawa ke muka pengadilan bagi tindakan dan hukuman yang sewajarnya.
Kedua-dua Ahli Lembaga Pengarah lain yang merupakan pegawai tinggi dalam kerajaan negeri juga seharusnya turut disiasat tentang bagaimana mereka menyetujui pemberian yang tidak wajar itu.
Ketegasan Azmin dalam menyelesaikan dan mengambil tindakan dalam isu ganjaran ini merupakan sesuatu yang ditunggu-tunggu, bukan saja oleh pengundi Selangor, malahan rakyat seluruh negara.
Kenyataan dan pendirian Azmin dalam isu ini amat dialu-alukan oleh semua pihak dan ramai yang tidak sabar menunggu keadilan dan kebenaran ditegakkan.
Inilah peluang Azmin dan kerajaan PR Selangor mengangkat lagi imejnya di mata rakyat dengan ketegasan dan ketelusan serta sekurang-kurangnya membuktikan Khalid dan konco-konconya tidaklah sebersih yang cuba digambarkan oleh mereka yang taksub dengannya selama ini. (21/11/2014)

0

0

votes
Article Rating
Kongsikan artikel ini


Selepas Subsidi Dihapuskan, Ke Mana Perginya Wang Yang Dijimatkan Itu?

Mulai
1 Disember
 ini, subsidi bagi petrol Ron95 dan diesel akan mula dihapuskan dan penetapan harga bahan bakar itu akan ditetapkan melalui kaedah pengapungan terkawal berdasarkan turun naik harganya di pasaran dunia.
Melalui keputusan terbaru kabinet ini, harga kedua-dua bahan bakar itu akan disemak setiap bulan dan penetapan harga yang akan dibuat pada
1 Disember
 nanti adalah berdasarkan harga pasarannya pada bulan November dan begitulah seterusnya.
Berdasarkan harga pasaran minyak dunia ketika ini yang menunjukkan kecenderungan untuk terus menurun, adalah dijangkakan harga petrol Ron95 dan diesel yang bakal ditetapkan pada
1 Disember
 nanti adalah lebih rendah berbanding RM2.30 dan RM2.20 yang dinikmati sekarang.
Bagaimanapun, oleh kerana penentuan harga masih dalam konteks apungan terkawal dan bukannya secara bebas ditentukan oleh syarikat minyak berdasarkan  paras siling, berapa banyak penurunan itu masih lagi bergantung kepada kuasa kerajaan menentukannya.
Tetapi dengan penghapusan subsidi ini juga, sekiranya harga minyak dunia meningkat, maka kita terpaksa membayarnya dengan harga yang lebih mahal juga.
Penghapusan subsidi ini bermakna tiada lagi gred minyak yang berbeza untuk orang kaya dengan orang miskin dan antara warganegara dan rakyat luar. Ketika berada di stesen minyak, semua orang sudah sama tarafnya dan pastinya orang yang kurang berada berasa lebih bangga dan tidak lagi rendah diri berbanding mereka yang selama ini menggunakan Ron97 tanpa subsidi.
Barangkali satu-satunya kejayaan yang boleh dibanggakan dengan penghapusan subsidi ini ialah orang miskin sudah boleh berlagak macam orang kaya.
Ketika harga minyak dunia masih rendah, harga tanpa subsidi ini mungkin agak menggembirakan tetapi ia akan memberi kesan apabila harganya meningkat nanti. Kerajaan bakal berhadapan kecaman yang lebih serius, bahkan mungkin akan ada yang menuntut supaya sistem subsidi dikembalikan semula.
Bagi kerajaan pula, dengan tidak membayar lagi subsidi petrol dan diesel sudah tentulah menjimatkan perbelanjaan yang ditanggungnya. Mengikut apa yang dinyatakan oleh Timbalan Menteri Kewangan, Ahmad Maslan ketika kerajaan mengumumkan kenaikan harga petrol dan diesel sebanyak 20 sen pada 1 Oktober lalu, jumlah subsidi yang ditanggung oleh kerajaan pada tahun lepas ialah RM24 bilion setahun, manakala tahun ini pula dijangka antara RM21 hingga RM22 bilion setahun atau dengan kata lain kira-kira RM2 bilion sebulan.
Menurut Ahmad Maslan yang bangga dengan CGPA 3.85 yang dicapainya, subsidi RM2 bilion sebulan itu “hangus terbakar” begitu saja sedangkan dengan jumlah yang sama boleh membina 2000 dewan orangramai berharga RM1 juta di 2000 buah kampung, empat universiti sebulan dengan harga RM500 juta sebuah (48 universiti setahun) dan 2000 kilometer jalan kampung di Sabah dan Sarawak.
Namun, amatlah sedih dan malangnya, kata timbalan menteri itu lagi, semua projek pembangunan seumpama itu tidak dapat dilaksanakan oleh kerajaan disebabkan terpaksa membayar subsidi yang akhirnya “hangus terbakar gitu-gitu saja”.
Nah, dengan keputusan kerajaan menghapuskan subsidi  petrol serta diesel dan dapat menjimatkan RM2 bilion sebulan ini, adalah diharapkan kerajaan segera menunaikan iltizam pembangunan yang didakwanya terhalang selama ini semata-mata kerana beban subsidi itu.
Moga selepas ini rancaklah pembangunan di seluruh negara dengan pembinaan dewan-dewan dan jalan-jalan kampung yang lebih merata. Semoganya juga, di kawasan Parlimen Pekan yang diwakili oleh Najib Razak dan Pontian yang diwakili oleh Ahmad Maslan, lebih banyak pembangunan dicurahkan dan makin berkurangan penduduknya yang miskin.
Dalam masa yang sama, sebagaimana yang dinyatakan oleh Naib Presiden PKR, Rafizi Ramli dalam reaksinya mengenai penghapusan subsidi ini, adalah diharapkan juga kerajaan segera mengumumkan penghapusan cukai eksais kereta secara berperingkat-peringkat agar rakyat dapat menikmati harga kenderaan yang lebih murah sebagaimana negara-negara lain.
Selama ini, katanya kerajaan sering berdalih untuk menghapuskan cukai eksais itu dengan alasan rakyat sudah pun menikmati subsidi petrol dan diesel yang tinggi.
Beliau menjangkakan, jika cukai itu tidak dihapuskan, kerajaan akan mengutip sekitar RM17.3 bilion pada tahun depan tanpa sedikit pun ianya dipulangkan kepada rakyat dalam bentuk subsidi.
Berdasarkan hakikat ini, jika jumlah cukai ini dicampur dengan beban subsidi yang dapat dijimatkan, kerajaan sebenarnya mempunyai lebih banyak wang dalam genggamannya. Jumlah itu tentunya bertambah lagi kiranya dicampur lagi dengan tambahan pendapatan melalui cukai GST yang mula dikuatkuasakan pada April 2015 nanti.
Persoalannya, ke manakah perginya lebihan wang itu nanti? Adakah pembangunan dan keselesaan rakyat yang bertambah atau pembaziran dan kemewahan pemimpin yang kian meningkat? (SH 22/11/2014)

0

0

votes
Article Rating
Kongsikan artikel ini


Jawatan Dalam UMNO Bukan Milik Abadi Satu Keturunan…Zahid Hamidi
Sindir Siapa Ni?

Setiap kali menjelang Perhimpunan Agung UMNO, para pemimpin UMNO berebut-rebut menonjolkan diri supaya diri mereka dilihat sebagai hero. Macam-macam cara yang dilakukan, ada yang bercakap soal Melayu terancam, Islam bakal tergugat, berkaitan kepimpinan, masalah dalam parti, isu dalam kerajaan dan pelbagai lagi.
Menjelang Perhimpunan Agung UMNO 2014 bermula
25 hingga 29 November
 ini, perkara yang sama sedang diulang-tayang sekali lagi untuk tontotan seluruh umat Melayu negara ini.
Di mana-mana sekarang ini, asal saja ada peluang, masing-masing cuba menonjolkan kehebatan, keberanian dan kerelevanan mereka sebagai pemimpin dengan menyentuh pelbagai isu untuk menarik perhatian ramai.
Itulah UMNO sebenarnya. Sebelum perhimpunan dan ketika perhimpunan, merekalah perjuang paling hebat di sekalian alam jagat raya ini. Tiadalah yang lebih hebat daripada mereka dalam soal menjaga alam, bumi, Melayu dan Islam di dunia ini, tetapi selepas perhimpunan berakhir, bak kata pelawak Nabil…lu fikirlah sendiri!!
Tetapi dalam ramai-ramai pemimpin yang cuba menonjolkan diri kali ini, apa yang dilakukan oleh Naib Presiden UMNO dan Menteri Dalam Negeri, Ahmad Zahid Hamidi, paling menarik menarik dan berbeza sekali.
Sebagai penyandang jawatan Naib Presiden UMNO dengan undi tertinggi, Ahmad Zahid kali ini bercakap topik yang lain daripada Melayu dan Islam. Beliau bercakap soal kepimpinan dan masa depan UMNO.
Menurut Ahmad Zahid, jawatan dalam UMNO bukan milik selamanya mana-mana keturunan, sebaliknya peluang harus diberi kepada golongan muda mengambil alih tanggungjawab tersebut.
Kita bukanlah “warlord” yang menganggap jawatan dalam parti itu kepunyaan kita dan harus dimiliki oleh keturunan kita saja, tambah Ahli Parlimen Bagan Datoh itu lagi.
Sejujurnya, sesiapa pun bersetuju dengan pandangan Ahmad Zahid itu, terutama dalam konteks semakin ramainya golongan muda menjauhi UMNO ketika ini.
Hanya dengan memberi ruang yang lebih luas dan terbuka kepada golongan muda dan menerima hakikatnya perlunya peremajaan dalam UMNO, barulah boleh diyakini UMNO dilihat “masih mempunyai cahaya di hujung terowongnya”.
Cumanya, dalam Ahmad Zahid bercakap soal pentingnya memberi peluang kepada golongan muda dan peremajaan dalam UMNO, kenapa pula beliau menyentuh mengenai jawatan dalam UMNO ini bukan milik selama-lamanya satu keturunan saja?
Kenapa hanya sekarang beliau bercakap soal jawatan dan keturunan ini?
Siapa yang disindirnya? Adakah beliau melihat kepimpinan Najib Razak yang lemah dan semakin ditolak sekarang ini kerana beliau merupakan keturunan daripada Tun Abdul Razak?
Adakah Ahmad Zahid juga cuba menyampaikan mesej kepada ahli-ahli UMNO seluruh negara bahawa seorang lagi pemimpin yang berada dalam barisan kanan sekarang iaitu Hishammuddin Hussein juga naik dan berada dalam kedudukannya sekarang adalah kerana darah  keturunan Tun Hussein Onn yang mengalir dalam tubuhnya?
Dalam konteks yang lebih tersirat, adakah Ahmad Zahid cuba mengingatkan Najib bahawa jika mahu UMNO terus relevan, janganlah sesekali cuba mewariskan jawatan Presiden UMNO ini kepada Hishammuddin yang merupakan sepupunya itu sebagaimana yang heboh diperkatakan sekarang?
Sudah menjadi percakapan umum sekarang ini bahawa Najib dikatakan sedang merencana untuk menyerahkan kepimpinan UMNO kepada Hishammuddin sekiranya terus memenangi pilihanraya umum akan datang. Berdasarkan bahawa Muhyiddin sudah berusia 68 tahun dan Ahmad Zahid pula berumur 62 tahun dan sebaya dengan Najib, Hishammuddin barangkali mempunyai kelebihan dan kesesuaian jika faktor umur diambilkira.
Namun, sebagai penyandang jawatan Naib Presiden UMNO dengan undi tertinggi dua kali berturut-turut yang menunjukkan popularitinya, Ahmad Zahid mungkin merasakan kelebihan itu seharusnya berpihak kepadanya, bukannya Hishammuddin.
Adakah Ahmad Zahid sedang cuba menonjolkan dirinya sekarang ini?
Apakah juga reaksi Zahid yang jelas menyindir Najib dan Hishammuddin ini merupakan “buih-buih” permulaan yang bakal bertukar menjadi “ombak” dan “gelombang” dalam merubah kepimpinan UMNO sebelum PRU 14 akan datang?
Kalau dalam menyingkirkan Pak Lah dulu, Muhyiddin muncul sebagai hero dengan mencetuskan desakan pengunduran segera, mungkinkah kali ini Ahmad Zahid pula tampil sebagai wiranya? (SH 23/11/2014)
Mungkinkah Zahid Hamidi cuba menjadi wira sebagaimana Muhyiddin menjadi hero mendesak pengunduran Pak Lah dulu?

0

0

votes
Article Rating
Kongsikan artikel ini


Senyum Penuh Makna Ketua Pembangkang Selangor…

Ada beberapa perkara menarik dalam pembentangan Belanjawan Negeri Selangor 2015 yang pertama kali dilakukan oleh Menteri Besar, Azmin Ali, hari ini. Dengan peruntukan sebanyak RM2.42 bilion berbanding hasil sebanyak RM1.97 bilion yang dijangka pada tahun depan, ia menyerlahkan hasrat kerajaan negeri untuk tidak berkira dalam berbelanja demi kepentingan rakyat.
Walaupun dikira belanjawan defisit, tetapi ia juga merupakan  peruntukan yang terbesar dalam sejarah Selangor dan sepanjang pemerintahan PR sejak 2008.
Buat julung kalinya  juga peranan Ketua Pembangkang di DUN Selangor diiktiraf oleh kerajaan negeri dengan pemberian sebuah kereta rasmi, Toyota Camry beserta pembiayaan petrol dan tol, elaun RM3,000 sebulan, gaji pemandu sebanyak RM1,367 dan RM2,001 lagi untuk bayaran seorang setiausaha kerja.
Ketua Pembangkang yang juga Adun BN Sungai Burung, Shamsuddin Lias kelihatan tersenyum lebar ketika menerima pemberian kereta  dan segala kemudahan itu daripada Azmin sambil disaksikan oleh Speaker, Hannah Yeoh.
Sambil menghargai sumbangan dan pengiktirafan itu serta berjanji akan memberi sumbangan yang sebaiknya, Shamsuddin juga tentunya akan lebih bergaya ke Perhimpunan Agung UMNO tahun ini kerana walaupun UMNO dan BN merupakan pembangkang di Selangor tetapi beliau turut juga mendapat nikmat daripadanya.
Selain kemudahan untuk Ketua Pembangkang itu, kerajaan negeri pimpinan Azmin juga bermurah hati memperuntukan RM200 ribu setahun kepada setiap ADUN BN untuk melaksanakan projek-projek pembangunan di kawasan masing-masing.
Peruntukan ini sekaligus menjadikan pengundi di kawasan yang diwakili oleh Adun BN terus menikmati pelbagai kemudahan pembangunan, meskipun hanya menjadi pembangkang.
Pembaharuan ini tentunya menaikkan lagi nama Azmin dan PR di mata pengundi Selangor.  Bukan saja di negeri lain, bahkan di peringkat Pusat sekali pun, wakil rakyat pembangkang tidak pernah diberikan peruntukan oleh kerajaan yang memerintah.
Dengan sendirinya, walaupun Noh Omar semalam mengatakan beliau terus diberi mandat untuk mengetuai UMNO Selangor oleh Najib Razak di sebalik pelbagai kritikan dan kekecewaan tentang prestasinya, harapan beliau pastinya semakin sukar dengan tindakan terbaru Azmin ini.
Pengundi Selangor kini melihat kerajaan PR di Selangor paling terbuka dan memahami erti demokrasi dalam ertikata yang sebenarnya. Kecuali berlaku sesuatu yang diluar dugaan, secara realitinya kerajaan PR di Selangor semakin kukuh dan sukar ditumbangkan.
Shamsuddin Lias juga barangkali lebih suka PR terus kekal mentadbir Selangor kerana kedudukannya sebagai Ketua Pembangkang itu lebih baik bagi dirinya berbanding jika BN yang memenangi pilihanraya. Jika BN yang menang pilihanraya, beliau bukan saja tipis untuk dipilih sebagai Menteri Besar, malah sebagai Exco pun belum tentu lagi.
Sebab itu, sengih dan senyumnya cukup lebar ketika menerima kemudahan itu daripada Azmin Ali. (SH 24/11/2014)
Semasa BN menang, jangankan nak jadi Menteri Besar, jawatan Exco pun tak merasa…

0

0

votes
Article Rating
Kongsikan artikel ini


Meskipun Tak Jadi Ke Luar Negara, Kehadiran Mahathir Dalam PAU 2014
Masih Lagi 50-50

Menjelang dua hari lagi sebelum majlis perasmian Perhimpunan Agung UMNO atau PAU 2014 pada hari Khamis ini, kehadiran bekas Perdana Menteri, Mahathir Mohamad yang sudah menarik balik sokongan dan banyak menegur kepimpinan Najib Razak, masih lagi belum pasti sebenarnya.
Bagaimanapun, Mahathir sebenarnya sudah menetapkan pendirian untuk tidak menghadiri perhimpunan kali ini dengan berkunjung ke luar negara. Tidak dipastikan sama ada kunjungannya ke luar negara itu bagi memenuhi program rasmi, bercuti atau seumpamanya.
Tetapi, oleh kerana kesihatannya tidak mengizinkan, lalu pemergiannya ke luar negara itu dibatalkan. Lantaran itu, jika keadaan kesihatannya bertambah baik, beliau mungkin akan hadir juga.
Dalam tulisan terbaru di blognya, bekas Perdana Menteri itu menulis dengan ayat pembukaan “Perutusan ini ditulis kerana saya tidak dapat hadir di Mesyuarat Agung UMNO kerana berada di luar negara. Tetapi oleh kerana saya kurang sihat untuk ke luar negara, saya mungkin hadir Insya’allah. Bagaimanapun saya ingin membuat kenyataan ini juga.”
Jelas bahawa perancangan Mahathir ialah tidak menghadiri Perhimpunan Agung UMNO tahun ini dan untuk itu sudah menyediakan suatu bentuk kenyataan atau tulisan di blognya untuk dibaca oleh ahli-ahli UMNO.
Namun, pemergian ke luar negara itu terhalang kerana faktor kesihatan. Disebabkan hal yang sama juga, Mahathir turut tidak hadir memberi ucaptama di Konvensyen Perpaduan Nasional pada Ahad lalu.
Meskipun demikian, kehadiran Mahathir hakikatnya masih lagi 50-50 dan bergantung kepada keadaan kesihatannya dalam sehari dua ini. Jika kesihatannya bertambah baik, mungkin beliau akan hadir, tetapi jika keadannya masih tidak mengizinkan  dan dinasihatkan oleh doktor agar lebih banyak berehat, sudah tentu beliau tidak menghadirinya.
Blog ini dalam postinya pada 19 November lalu ada menyarankan agar Mahathir tidak menghadiri Perhimpunan Agung UMNO tahun ini bagi membuktikan keseriusannya menegur dan mengkritik Najib.
Walaupun sudah menegur dan menarik balik sokongannya kepada Najib tetapi Perdana Menteri seperti tidak mengendah dan menghiraukan segala teguran itu, walaupun ianya jelas untuk kebaikan parti dan negara.
Sehubungan itu, blog ini berpendapat, sebagai bekas Perdana Menteri yang masih mempunyai pengaruh, hanya dengan memboikot perhimpunan kali ini saja mampu menyedarkan Najib agar tidak terus berkhayal dalam dunianya sendiri yang sebenarnya semakin buruk pada pandangan umum.
Dalam perutusa di blognya yang disiapkan kerana tidak dapat menghadiri Perhimpunan UMNO kali ini, Mahathir  sekali lagi menekankan pentingnya menegur pemimpin kerana tanpa teguran, pemimpin akan percaya apa yang dilakukannya adalah betul belaka, meskipun ia sebenarnya adalah salah dan tidak baik.
Beliau juga mengingatkan mengenai kedudukan Tunku Abdul Rahman, Tun Razak, Tun Hussein Onn serta dirinya yang bukan saja ditegur, malah dicabar.
“Saya diserang dan hampir kalah dalam pertandingan,” tambah Mahathir lagi.
Selain itu, Mahathir juga mengingatkan bahawa UMNO sekarang tidak lagi sepopular dulu, bahkan ada yang mengatakan tidak relevan lagi.
“Sedikit-sebanyak pandangan ini berasas. Jika UMNO dikalahkan dan hilang dari muka bumi ini, kepimpinan dan ahli UMNO tidak boleh nafi sumbangan mereka kepada kejatuhan parti yang banyak berjasa bangsa Melayu dan negara itu.
“Apakah kesalahan yang telah dilakukan oleh pemimpin dan ahli UMNO?” soalnya.
Bagi pandangan Mahathir, kesalahan itu ialah pertama, menganggap UMNO sebagai batu loncatan untuk memperkaya diri sendiri dan  keduanya, tiada lagi teguran dilakukan.
Menurut beliau, wakil-wakil dalam Perhimpunan Agung UMNO perlu terus melakukan teguran, terutama berkaitan perkara-perkara yang hangat dibincang oleh orangramai sekarang ini.
Manakala pemimpin pula, tegasnya perlu dengar dan ambil berat segala teguran daripada perwakilan itu dengan baik.
Mereka, tambah beliau, janganlah hanya mendengar pandangan orang tertentu di sekelilingnya saja kerana pandangan mereka yang berada di keliling orang berkuasa itu adalah tidak baik bagi mereka. (SH 25/11/2014)

0

0

votes
Article Rating
Kongsikan artikel ini


Muhyiddin Minta Pemilihan UMNO 2016 Tidak Ditangguhkan Lagi, Beranikah
Najib?

Ramai yang memuji ucapan Timbalan Presiden UMNO, Muhyiddin Yassin semasa perasmian Perhimpunan Agung Pergerakan Wanita, Pemuda dan Puteri malam tadi. Ucapan beliau yang menyentuh banyak perkara dan masalah dalam parti disifatkan sebagai ucapan berterus-terang untuk memulihkan semula semangat dan kekuatan UMNO.
Beliau bukan saja menyentuh mengenai keperluan berubah, tetapi juga membangkitkan isu-isu perebutan sesama sendiri dalam parti yang terus berlaku, walaupun hakikatnya UMNO semakin merosot dan merudum sokongannya di kalangan rakyat.
Apa yang diperkatakan oleh Muhyidin itu memanglah sesuatu yang benar dan tiada yang benar, melainkan benar belaka. Cumanya, jika kita imbau ucapan beliau selaku orang nombor dua dalam parti sejak 2009 lalu, itulah lebih kurang intipatinya setiap tahun.
Periksa dan amatilah ucapan Muhyiddin ini sejak beliau menjadi orang nombor dua dalam parti dan kerajaan. Itulah retoriknya setiap tahun, mungkin hanya ada satu dua perkara baru saja yang dijadikan tambahan dalam ucapannya.
Berubah, berubah dan berubah. Tapi apa yang berubah setakat ini? Kalaulah perkataan berubah itu sendiri merupakan sesuatu yang hidup dan bernyawa, tentulah dia juga turut letih kerana setiap tahun semua orang menyebut-nyebut namanya dengan kerap sekali.
Daripada Presiden, Timbalan Presiden, Naib-naib Presiden, ketua-ketua sayap, jurucakap sehinggalah kepada pemerhati yang bersidai di kedai kopi sekitar PWTC, semuanya tidak pernah tertinggal menyebut perkataan perubahan itu.
Sekali lagi, apa yang berubah? Bukan saja perwakilan daripada seluruh negara lupa untuk berubah apabila pulang ke kawasan masing-masing, bahkan Presiden dan Timbalan Presiden pun sama lupa untuk berubah sebaik perhimpunan berakhir.
Sebab itu, sepanjang masa sentiasa saja berlaku perkara-perkara yang meresahkan rakyat. Ia berlaku silih berganti daripada satu isu kepada satu isu yang lain. Isu pembaziran, pemborosan, kemewahan, mengutamakan kroni dan kaum keluarga dalam projek-projek kerajaan dan seumpamanya terus juga berlaku tanpa henti-henti.
Sekiranya pemimpin memahami apa itu perubahan, seharusnya merekalah yang lebih dulu berubah. Tunjukkanlah perubahan yang nyata di depan ahli UMNO dan rakyat semua. Ingatlah bahawa cerminan paling utama bagi pemimpin UMNO ialah peranan dan tanggungjawab mereka dalam mengurus kerajaan dan dalam kehidupan seharian.
Seharusnya berhentilah bercakap mengenai perubahan kerana sekarang adalah masa untuk bertindak. Setelah lima atau enam tahun bercakap perkara yang sama tidak lebih hanya menunjukkan kegagalan bertindak sebenarnya.
Lagi pula, bagaimana untuk meminta ahli dan pemimpin untuk berubah sedangkan mereka yang diatas sendiri tidak mahu berubah?
Ada pula yang bercakap, bagaimana UMNO mahu berubah kerana untuk melaksanakan perubahan di ibu pejabat UMNO sendiri pun, Najib tidak mampu melakukannya?
Sudah begitu banyak rungutan mengenai masalah dan karenah dalam UMNO yang melibatkan setiausaha agung, ketua penerangan dan setiausaha kerja ini yang dianggap antara punca sukarnya UMNO berubah dan semakin lemah sekarang ini. Tetapi nampaknya  Najib terus mengekalkannya juga dan memekakkan telinga kepada segala rungutan itu.
Itu belum lagi dibangkitkan perubahan-perubahan yang lain yang bukan saja mengenai Najib tetapi juga melibatkan Muhyiddin dan lain-lain pemimpin UMNO di peringkat kerajaan. Berbezakah mereka daripada dulu dengan sekarang atau daripada tahun ke tahun?
Satu-satunya perkara baru yang dibangkitkan oleh Muhyiddin dalam ucapannya semalam ialah meminta agar pemilihan parti diadakan sebelum pilihanraya umum akan datang. Sejak era Pak Lah, beliau sering menangguhkan proses pemilihan UMNO untuk memberi laluan kepada pilihanraya diadakan terlebih dahulu. Pemilihan UMNO hanya diadakan selepas pilihanraya berakhir.
Najib nyata suka meneruskan tradisi itu. Tidak seperti era Mahathir, pemilihan UMNO tidak pernah ditangguhkan sama ada di depannya ada pilihanraya atau tidak.
Selepas pemilihan yang lalu pada 2013, pemilihan UMNO yang seterusnya ialah pada 2016. Pilihanraya umum ke 14 pula mesti diadakan sebelum Mei 2018.
Untuk berubah dan supaya perubahan itu benar-benar difahami oleh ahli UMNO semua peringkat, UMNO mesti berani mengadakan pemilihan kepimpinannya sebelum PRU 14 akan datang. Ia tidak perlu ditangguhkan lagi sebagaimana yang dilakukan oleh Pak Lah dahulu kerana ianya tidak sesuai lagi dengan keadaan dan keperluan UMNO sekarang ini.
UMNO mesti menunjukkan keberaniannya untuk berubah terlebih dahulu sebelum mahu meminta rakyat terbanyak menilai apa perubahan yang telah dilakukannya. Dengan sedia mengadakan pemilihan dan memilih pemimpin baru sebelum pilihanraya, UMNO sekurang-kurangnya sudah menunjukkan kesediaannya untuk berubah.
Muhyiddin nampaknya sudah melontarkan cabaran agar pemilihan UMNO akan datang ini tidak lagi ditangguhkan. Sekarang, terserahlah kepada Najib menyahutnya. Beliau mungkin boleh mengumumkannya dalam ucapan perasmian Perhimpunan Agung UMNO pada hari esok atau bila-bila masa saja sepanjang perhimpunan tahun ini.
Mungkin terlalu awal untuk mengandaikan bahawa permintaan Muhyiddin ini merupakan isyarat bakal berlakunya pertandingan di peringkat kepimpinan tertinggi UMNO, tetapi jika pertandingan atau perubahan kepimpinan boleh menjamin kemenangan, kenapa mesti takut dengannya?
Bukankah selama ini semua berkata UMNO lebih penting daripada pemimpin? Dikata juga pemimpin boleh bertukar ganti tetapi UMNO harus kekal selama-lamanya? Dilaungkan juga, tanpa UMNO orang Melayu akan jadi “bangsat” di negara ini, walaupun ia sebenarnya jauh daripada hakikat sebenarnya?
Nah, apa lagi, inilah masanya membuktikan segala yang kerap dilaungkan selama ini!!
Sekiranya majoriti pemimpin sedia ada dalam UMNO masih menunjangi parti di peringkat pusat, negeri dan bahagian dalam pilihanraya umum akan datang,  percayalah, sokongan rakyat bukan saja tidak berubah, malah akan terus merudum. Laungan perubahan juga akan terus kedengaran tahun demi tahun tanpa hentinya.
Akhirnya, rakyat lebih mungkin mengubah kedudukan UMNO terlebih dahulu sebelum UMNO sendiri memahami apa itu perubahan yang sering dilaung-laungkannya tanpa henti selama ini. (SH 26/11/2014)

0

0

votes
Article Rating
Kongsikan artikel ini


Pengekalan Akta Hasutan Demi Untuk Najib Selamatkan Diri

Secara umumnya hampir tiada yang menarik dalam ucapan perasmian Najib Razak di Perhimpunan Agung UMNO tahun ini. Isi dan isu yang ditimbulkan kelihatan lesu dan tiada yang baru.
Berbanding ucapan Muhyiddin Yassin ketika merasmikan Perhimpunan Agung Wanita, Pemuda dan Puteri sehari sebelumnya, ia jauh mengandungi isi yang menyedar dan menyegarkan seluruh ahli-ahli UMNO agar segera bangkit meneruskan perjuangan yang kian mencabar ini.
Malah ucapan Muhyiddin turut mendapat pujian banyak pihak yang menyifatkannya sebagai peringatan penuh bertanggungjawab untuk memulih dan mengembalikan kekuatan semula UMNO.
Satu-satu isu yang terus diperkatakan  oleh ahli UMNO dan juga orangramai dalam intipati ucapan Najib tahun ini ialah tindakannya mengekalkan Akta Hasutan yang pernah dijanji untuk dihapuskannya sebelum ini. Pujian yang kedengaran juga mengenai ucapan Najib hanyalah mengenai tindakannya mengekalkan Akta Hasutan saja. Tidak terdengar ada pujian lain selain itu.
Walaupun kumpulan kanan dalam UMNO dan masyarakat memberi pujian dan sanjungan kepadanya berikutan pengekalan Akta Hasutan itu, tetapi adalah jelas Najib dilabel sebagai pemimpin yang mungkir dengan janjinya sendiri.
Meskipun tidak dinafikan pihak yang berbelah bagi selama ini kembali menyokongnya, tetapi Najib akan terus kehilangan sokongan rakyat biasa yang berpegang kepada janjinya sebelum ini. Kumpulan ini yang kebanyakannya daripada golongan bukan Melayu dan mereka yang tinggal di bandar, dipercayai akan terus menjauhi Najib berikutan tindakan mungkir janjinya itu.
Bahkan mungkin juga mereka tidak mempercayai lagi apa juga janji-janjinya selepas ini.
Dengan ini, Najib sekurang-kurangnya belajar satu perkara iaitu jangan mudah berjanji sesuka hati.  Berjanji sesuka hati sebenarnya bukan saja merbahaya ketika memadu kasih atau sedang dilamun asmara tetapi juga dalam dunia politik. Ketika mengemukakan janji dahulu, Najib jelas terbuai dengan keinginan menjadi pemimpin yang liberal dan terbuka tetapi akhirnya terkulai kerana tekanan daripada dalam UMNO sendiri.
Jika dahulu beliau lebih berhati-hati sebelum melontarkan janji, tentulah keadaan tidak menjadi kalut seperti sekarang ini. Barangkali Najib kena menghayati lagu nyanyian Saloma “Apa Guna Berjanji” sebelum melontarkan janji-janjinya di lain kali.
Tetapi sesuatu yang tidak dapat dinafikan daripada tindakan Najib mengekalkan Akta Hasutan ini setelah berjanji untuk memansuhkannya sejak 2012 lagi ialah semata-mata untuk memastikan masa depannya terus kukuh dalam UMNO.
Oleh kerana rata-rata mereka dalam UMNO mahukan akta itu dikekalkan, ditambah dengan sokongan rakyat kepada UMNO yang tidak berubah serta penarikan balik sokongan oleh Mahathir Mohamad terhadapnya, jika Najib terus mahu memansuhkannya, ia tentu akan menyebabkan kedudukannya lebih mudah digoyang lagi.
Oleh kerana ingin terus mempertahankan kedudukannya, Najib terpaksa mengalah dengan keadaan yang tidak memihak kepadanya itu. Lebih-lebih lagi timbalannya, Muhyiddin Yassin turut lantang mahukan akta itu dikekalkan.
Kiranya gelombang penolakan ini tidak sekuat sekarang, sudah barang tentu Najib akan terus berpegang kepada janjinya untuk menghapuskan akta tersebut.
Ini juga tidak dapat ditolak ada kaitan dengan kemungkinan UMNO akan mengadakan pemilihannya pada 2016 iaitu sebelum berlangsungnya PRU 14 dan tidak lagi menangguhkannya seperti biasa. Kalau pun pemilihan UMNO diadakan selepas pilihanraya umum, Najib tidak mahu sokongan terhadapnya lebih longgar lagi.
Ketika ini, gambarannya ialah Najib lebih rela kehilangan sokongan rakyat biasa yang menganggapnya sebagai seorang yang mungkir janji terlebih dahulu berbanding kehilangan terus sokongan dalam UMNO dan kumpulan kanan dalam masyarakat.
Mungkin selepas meraih semula sokongan dan kekuatan kumpulan kanan dalam UMNO dan masyarakat itu,  beliau akan memikir cara lain pula untuk mengambil hati golongan yang kecewa dengan janji palsunya itu.
Tetapi, walaupun sudah membuat keputusan mengekalkan Akta Hasutan, Najib juga bakal terus ditekan lagi selepas ini agar mengembalikan semula ISA dan Ordinan Darurat yang sudah dimansuhkannya sebelum ini.
Dengan kejayaan kumpulan kanan mendesak sehingga Najib mengalah dan terus mengekalkan Aka Hasutan, adalah dipercayai gerakan agar dikembalikan ISA dan Ordinan Darurat akan lebih rancak lagi selepas ini. Mereka tidak akan berhenti setakat Akta Hasutan saja.
Adalah dipercayai selepas ini, demi mempertahankan kedudukannya, Najib akan terus berlembut dengan kumpulan kanan yang berada dalam UMNO dan juga dalam masyarakat. Semuanya demi memastikan kedudukannya dalam UMNO dapat diselamatkan terlebih dahulu. (SH 27/11/2014)

0

0

votes
Article Rating
Kongsikan artikel ini


Beranikah Najib Mendakwa Jurucakap Perhimpunan UMNO Dengan Akta Hasutan?

Beberapa cabaran kini menanti Najib Razak di sebalik keputusannya untuk terus mengekalkan Akta Hasutan 1948  di perasmian Perhimpunan Agung UMNO, Khamis lalu setelah dua tahun lalu berjanji mahu memansuhkannya.
Kumpulan kanan dalam UMNO dan masyarakat yang gembira dengan pengekalan Akta Hasutan tidak akan berhenti setakat ini saja. Mereka kini bakal menumpukan tekanan agar Najib mengembalikan semula ISA dan Ordinan Darurat yang sudah dimansuhkannya sebelum ini.
Kejayaan menekan Najib sehingga Akta Hasutan tidak jadi dimansuhkan adalah kejayaan bagi kumpulan ini dan sekaligus merupakan “lesen besar”  untuk mereka melakukan gugatan yang seterusnya.
Berbanding Akta Hasutan, lebih ramai golongan kanan ini berpendapat bahawa menghapuskan ISA adalah salah satu tindakan “paling bodoh”  yang dilakukan Najib selaku ketua sebuah kerajaan.
Jelas bahawa mereka ini belum cukup puas hati selagi ISA dan Ordinan Darurat tidak dikembalikan sama. Mereka hanya benar-benar gembira dan puas hati dengan kepimpinan Najib jika beliau sanggup memulihkan semula semua akta-akta tersebut.
Ini sekali lagi merupakan tekanan yang berterusan kepada Najib kerana sementara beliau terus ditekan oleh kumpulan kanan yang “mahu paha setelah mendapat betis”, sebaliknya golongan liberal dan pejuang kebebasan pula mahukannya komited dengan janji-janji pembaharuan dan keterbukaan yang selalu dilaung-laungkannya.
Golongan liberal dan pro hak asasi yang turut disokong oleh pembangkang tidak menunggu lama untuk menyerang dan mengecam Najib sebagai seorang yang mungkir janji setelah Akta Hasutan ini diumum untuk terus dikekalkan.
Golongan ini bukan saja berikrar akan terus berjuang ke arah penghapusan Akta Hasutan, malah mulai melabelkan Najib sebagai pemimpin yang tidak boleh dipercayai, mungkir janji serta mudah mengalah kepada tekanan. Najib juga diperingatkan bahawa janji adalah suatu komitmen.
Dianggap sebagai janji terbesar kepada rakyat yang dimungkirinya ialah membatalkan pemansuhan Akta Hasutan, rakyat juga tentunya tidak lupa dengan beberapa janji Najib seperti tidak menaikkan harga minyak dan ikrar lebih mendengar keluhan rakyat bawahan, turut juga dimungkirinya sebelum ini.
Dengan ini, bersama banyak janji lain yang tidak ditepati serta janji berkaitan pemansuhan Akta Hasutan, ianya bakal memberi kesan besar kepada sokongan BN dalam pilihanraya akan datang, terutamanya daripada pengundi bukan Melayu dan mereka yang tinggal di bandar atau separa bandar.
Di kelompok yang lain, Najib kini mula dilihat sebagai pemimpin yang paling lemah, mudah mengalah dan tidak kukuh pendiriannya. Beliau juga dilihat sebagai pemimpin yang tidak memikir dengan mendalam sebelum mengumumkan sesuatu perkara yang melibatkan kepentingan rakyat dan negara.
Ramai yang menganggap keputusan Najib mengekalkan Akta Hasutan ini semata-mata untuk kepentingan diri dan masa depannya yang semakin kelam dalam UMNO. Beliau dikatakan hanya ingin meredakan kemarahan dalam partinya sendiri yang ternyata masih kuat dengan aliran kanan dan konservatif.
Tambahan pula, sebaik Akta Hasutan terus dikekalkan, Dewan Merdeka di mana sedang berlangsungnya Perhimpunan Agung UMNO ketika ini terus bergema dengan ucapan banyak jurucakap yang terus menyentuh isu-isu kaum dengan menyerang pihak lain yang dianggap cuba mengancam dan menggugat mereka.
Tanpa menyedari bahawa Dewan Merdeka bukanlah Parlimen ataupun Dewan Undangan Negeri yang memberikan kekebalan untuk bercakap apa saja, ramai jurucakap dalam Perhimpunan Agung UMNO seakan terlupa hakikat ini. Banyak nada rasis, perkauman, serangan dan sentuhan hal-hal sensitif melibatkan kaum lain dapat didengar dalam perhimpunan kali ini.
Sebagai meraikan kejayaan mengekalkan Akta Hasutan, lebih ramai yang tampil mahu menjadi juara bangsa pada perhimpunan kali ini kerana menganggapnya suatu kejayaan bagi mereka.
Untuk membuktikan bahawa Akta Hasutan dikekalkan tidak semata-mata untuk kepentingan dirinya atau UMNO, sesuatu yang harus Najib buktikan ialah berani mengenakan dakwaan di bawah akta tersebut keatas mana-mana jurucakap Perhimpunan Agung UMNO kali ini yang didapati melampau dari segi menyentuh isu berkaitan kaum, bangsa atau agama lain.
Jurucakap-jurucakap ini hakikatnya tidak kebal sama-sekali sepertimana wakil-rakyat di Parlimen atau Dewan Undangan Negeri bercakap dan berhujah. Dewan Merdeka PWTC bukanlah Parlimen ataupun Dewan Undangan Negeri yang mempunyai  kekebalan dan melindungi sesiapa daripada bercakap apa saja. Najib tidak harus “double standard” kerana akta ini seharusnya dilaksanakan secara adil dan menyeluruh.
Jika ini dapat dilakukan Najib sebaik berakhirnya Perhimpunan Agung UMNO, beliau mungkin dapat meraih sedikit kepercayaan daripada rakyat yang selama ini ragu-ragu dengan tujuan dan keikhlasannya mengekalkan Akta Hasutan itu. ( SH 29/11/2014)

0

0

votes
Article Rating
Kongsikan artikel ini


Najib Oh Najib, Dulu Haramjadah, Sekarang Bangang Pula!!

Dalam ucapan penggulungan Perhimpunan Agung UMNO semalam, meskipun Presiden UMNO, Najib Razak menyentuh banyak perkara seperti usaha menguatkan parti, rasuah, undi Cina, solidariti, serangannya kepada pembangkang dan banyak lagi, tetapi satu-satunya perkara yang terus menjadi bualan ramai ialah “bahasa kasar” yang diluahkannya kepada blogger pro UMNO.
Dalam meluahkan rasa kurang senangnya dengan sesetengah blogger pro UMNO yang dibayar dan dibiayai tetapi akhirnya menembak pemimpin sendiri, Najib menyifatkan mereka itu sebagai “bangang”.
“Blogger ini cari makan dengan siapa? Pergilah tembak pembangkang. Itu cara kita nak menang dalam peperangan. Jangan perang sesama sendiri, tak masuk akal. Bangang,” katanya dalam ucapan penggulungan itu.
Dalam perbualan atau sebutan seharian, “bangang” lebih kurang membawa maksud bodoh, tolol, dungu atau lain-lain seumpamanya yang berupa suatu bentuk penghinaan kepada seseorang atau kumpulan.
Tindakan Najib terhadap blogger ini dipercayai bukan saja kerana tidak berpuas hati dengan hasil kerja mereka, bahkan juga disebabkan sering bertelagah sesama sendiri. Kadangkala pula, blogger UMNO ini mempunyai pemimpin pujaan mereka sendiri sehingga keutamaan menonjolkan pemimpin lebih utama daripada parti.
Apabila masing-masing sudah mempunyai “godfather” yang berbeza, maka kecendungan menembak pemimpin lain yang dianggap sebagai saingan kepada pemimpin pujaan itu sudah pasti tidak dapat dielakkan.
Sehubungan itu, dalam maksud tersiratnya ialah Najib mahukan mereka ini mengutamakan UMNO yang membayar dan membiayai mereka serta lebih menumpukan serangan kepada pembangkang saja daripada menembak sesama pemimpin.
Memang sejak internet dan media sosial berkembang pesat, UMNO dipercayai telah membelanjakan jutaan ringgit untuk membayar dan membiayai blogger ini, terutama ketika berlangsungnya pilihanraya kecil atau semasa kempen pilihanraya umum dengan tujuan untuk meraih undi golongan muda khususnya.
Meskipun demikian, bahasa yang diungkapkan oleh Najib ternyata tidak sesuai dan agar kasar, apatah lagi diucapkan dalam Perhimpunan Agung UMNO yang disiarkan secara langsung ke seluruh negara. Blogger yang terasa pedas dengan ucapan Najib itu sudah tentu berasa hati, tersinggung dan mungkin mulai rasa marah.
Dalam masa yang sama, ini tentunya akan merendahkan lagi penilaian rakyat terhadap budi bahasa dan perwatakan sebenar Najib sebagai pemimpin utama negara.
Tidak pernah mana-mana Perdana Menteri sebelum ini mengucapkan perkataan sekasar itu secara terbuka, walau dalam keadaan marah sekali pun.
Tambahan lagi, sebelum ini ketika meluahkan rasa kecewanya dengan peneroka Felda yang menyokong pembangkang tetapi dalam masa yang sama menerima semua pemberian agensi itu, Najib juga menggelar mereka sebagai “haramjadah”.
Ini bermakna sekurang-kurangnya sudah lebih daripada sekali Najib bertindak secara tidak wajar dan keterlaluan terhadap mereka yang tidak disukainya.
Agaknya selepas ini apa pula bahasa kasarnya dan siapa lagi menjadi mangsanya?
Serangan terbuka kepada blogger ini nyata menimbulkan rasa kurang ramai banyak pihak di media sosial. Ada yang marah dan kecewa kerana selepas jurucakap UMNO luar negara, Nur Farhana Mohd Anuar mempertikai blogger pro UMNO yang didakwa lambat bertindak dalam mempertahankan Rosmah Mansor daripada serangan pembangkang, kini Najib pula berbuat demikian.
Adakah Najib juga sebenarnya kecewa dengan peranan blogger berbayar ini dalam mempertahankan isterinya?
Ramai juga yang berkata, blogger bertindak “bangang” kerana ada pemimpin UMNO sendiri yang terlebih dahulu bersikap “bangang” dalam menjalankan tugasnya. Sementara itu, ada pula yang rela dianggap “bangang” asalkan tanggungjawab mereka menegur dan membetulkan sikap sesetengah pemimpin UMNO sudah dilaksanakan.
Yang pastinya, ramai yang bengang dalam sehari dua ini. (SH 30/11/2014).

0

0

votes
Article Rating
Kongsikan artikel ini


Mampukah Najib Mengelakkan Penurunan 2 Peratus Undi Sedangkan 60
Peratus Masalah UMNO Berpunca Daripadanya?

Dalam ucapan penggulungan Perhimpunan Agung UMNO Sabtu lalu, Muhyiddin Yassin telah melontarkan cabaran yang kritikal kepada ahli parti itu iaitu hanya dengan penurunan 2 peratus undi saja lagi akan menyebabkan UMNO dan BN kecundang dalam pilihanraya umum akan datang.
Beliau menggambarkan bahawa berdasarkan trend sokongan yang kian merosot sejak pilihanraya 2008, penurunan hanya 2 peratus saja lagi akan menyebabkan BN hanya mampu menang 103 kerusi Parlimen saja dalam pilihanraya akan datang ini.
“Kurang daripada 112 kerusi bermakna kita kalah. Minta dijauhkan”, kata Muhyiddin lagi.
Dalam pilihanraya 2008, BN menang sebanyak 140 kerusi manakala dalam pada 2013 pula menurun kepada 133 kerusi. Kerusi minima yang perlu dimenangi untuk menubuhkan kerajaaan ialah 112 kerusi.
Tambah Timbalan Presiden UMNO itu lagi, sekiranya UMNO bekerja kuat dan mampu meningkatkan sokongan pengundi sebanyak 2 peratus daripada sedia ada, jumlah kemenangan BN akan meningkat kepada 141 kerusi manakala jika berjaya meningkatkan sebanyak 5 peratus pula, ia meningkat lagi kepada 159 kerusi Parlimen.
Beliau kemudian melontarkan pertanyaan, bolehkah kehilangan 2 peratus itu bukan saja dielakkkan, bahkan ditingkatkan dalam tempoh hanya tinggal 39 bulan sebelum PRU 14 akan datang? Dalam masa yang sama, bolehkah juga pelbagai persepsi negatif terhadap UMNO diperbetulkan?
Apa yang ditimbulkan oleh Muhyiddin ini bukan saja cabaran kepada seluruh ahli, pemimpin dan jentera UMNO seluruh negara tetapi juga merupakan hentakan yang barangkali ditujukan secara khusus kepada Najib selaku pemimpin utama parti dan kerajaan.
Ini kerana, mahu tidak mahu, harus disedari bahawa masalah dan persepsi negatif kepada UMNO dan kerajaan sekarang sebahagian besar berpunca daripada Najib sendiri. Beban yang ditanggung oleh UMNO dan kerajaan sekarang sekurang-kurangnya 60 peratus adalah berpunca daripada Najib dan segala kelemahan dalam dirinya.
Selebihnya mungkin berkaitan kelemahan beberapa pemimpin lain termasuk Muhyiddin sendiri, cara bekerja, budaya buruk parti, hal berkaitan kerajaan dan juga persepsi terhadap UMNO itu sendiri.
Selain itu, sebagai Presiden UMNO, Pengerusi BN dan Perdana Menteri, beliau juga yang seharusnya lebih bekerja keras dan memikul tanggungjawab ke arah mencapai kemenangan cemerlang itu. Pemimpin dan jentera parti yang lain hanyalah sebagai tenaga tambahan saja.
Lihat saja bagaimana Mahathir bekerja keras mendekati dan memulihkan kepercayaan rakyat setelah beliau dianggap punca perpecahan UMNO pada 1988 dan kemudian sekali lagi apabila berlaku peristiwa pemecatan Anwar Ibrahim pada 1998.
Selepas kedua-dua peristiwa hitam kepada UMNO itu, dalam pilihanraya 1990 dan 1999, kejayaan akhirnya tetap berpihak kepada BN dengan tetap melepasi garisan dua pertiga berikutan kejayaan Mahathir memulihkan kepercayaan rakyat terhadap kepimpinannya.
Sebaik mengambil pemerintahan pada 2009, walaupun menyedari antara punca penolakan terhadap Pak Lah ialah campurtangan menantunya, Khairy Jamaluddin dan kerakusan “budak-budak Tingkat 4” tetapi Najib memulakan era pentadbirannya dengan pelbagai cakap-cakap mengenai peranan dan campurtangan isterinya, Rosmah Mansor dalam pentadbiran kerajaan.
Ditambah dengan pelbagai gejala bermewah, berbelanja dan pembaziran melibatkan isteri dan keluarganya yang didedahkan satu demi satu kemudiannya, Najib terus dibelenggu dengan pelbagai masalah untuk memulihkan sokongan rakyat terhadap UMNO dan kerajaan.
Beliau bukan saja tidak belajar daripada apa yang berlaku kepada Pak Lah, malah bertindak lebih teruk daripada itu dengan membiarkan saja peranan dan penonjolan isterinya terus berleluasa sehingga kini.
Pelbagai kelemahan Najib yang lain seperti gagal meningkatkan ekonomi negara,  pengurusan kewangan yang lemah, peningkatan hutang, pentadbiran kerajaan yang dipertikai, hubungan kaum yang merenggang, melantik pemimpin yang dipertikai sebagai menteri, gagal bertindak pantas menyelesaikan isu-isu dengan banyak berdiam daripada bertindak dan sebagainya lagi adalah antara deretan masalah yang menjadikan UMNO dan kerajaan terus dipertikaikan oleh rakyat.
Ditambah dengan perlaksanaan GST bermula April 2015 yang akan terus menjadikan kos hidup rakyat meningkat, setelah pelbagai kenaikan kos berlaku sebelum ini, sentimen rakyat lebih mudah membenci daripada menyokong UMNO dan BN.
Dalam pilihanraya pertama dibawah kendaliannya, Najib bukan saja menjadikan jumlah kerusi kemenangan BN menurun daripada 140 kepada 133, bahkan hanya mampu meraih 47 peratus undi popular.
Ini sekaligus menjadikan UMNO dan BN dibawah kepimpinan Najib bukan saja ditolak tetapi juga tidak lagi popular di mata rakyat.
Menjelang 39 bulan lagi sebelum PRU 14, di samping banyak masalah dan isu masih tidak selesai, pengundi muda yang kian kritikal serta anggaran kira-kira 6 juga pengundi baru yang majoritinya tidak lagi tertarik kepada UMNO, isyarat hanya peralihan 2 peratus pengundi akan menyebabkan BN menjadi pembangkang, seharusnya lebih ditujukan kepada Najib.
Tanpa Najib berubah dan menyelesaikan masalah berkaitan dirinya terlebih dahulu, tidak mungkin UMNO dan BN mampu melonjakkan sokongan rakyat terhadapnya. Yang mahu dielakkan cuma penurunan undi sebanyak 2 peratus tetapi beban daripada Najib sebanyak 60 peratus yang menyusahkan UMNO dan BN sebenarnya jauh lebih utama untuk diberi perhatian.
Jika Muhyiddin menanyakan ahli UMNO mampukah mereka mengelakkan penurunan 2 peratus itu, Najib seharusnya lebih utama ditanya daripada semua masalah yang berpunca daripadanya, berapa peratus pula yang boleh diperbaikinya dalam tempoh 39 bulan akan datang ini?
Kiranya Najib tiada jawapan mengenai persoalan ini, adalah sia-sia meminta ahli dan pimpinan UMNO bawahan berusaha mengelakkan penurunan 2 peratus yang dibimbangi oleh Muhyiddin itu? (SH 01/12/2014)

0

0

votes
Article Rating
Kongsikan artikel ini


Sudah Kes Berat…Ada Bekas Menteri Tak Boleh Langsung Tengok Muka
Najib!!

Kedudukan Perdana Menteri ketika ini bukan saja merudum di mata rakyat tetapi juga berada di kedudukan paling teruk di mata sebahagian bekas pemimpin UMNO sendiri.
Ada pemimpin UMNO yang pernah menjadi menteri kabinet mengakui bahawa beliau ketika ini tidak boleh langsung memandang wajah Perdana Menteri, terutamanya melalui televisyen.
Katanya, beliau akan mengalih siaran berita di televisyen yang sedang ditontonnya jika muncul siaran berkenaan ucapan yang melibatkan Najib.
Tambahnya, dalam Perhimpunan Agung UMNO baru-baru ini, beliau juga tidak menonton langsung sama ada ucapan atau sidang akhbar yang disampaikan oleh Najib yang berulangkali disiarkan melalui televisyen.
Sambil mengakui bahawa Najib ketika ini merupakan pemimpin paling lemah, beliau juga menyatakan tidak faham dengan sesetengah keputusan yang diambil oleh Perdana Menteri yang jelas tidak membawa kebaikan kepada negara.
Menurut bekas pemimpin itu lagi, mendengar pelbagai perkara yang diucapkan oleh Najib sejak kebelakangan ini membuatkan perasaannya semakin sakit dan kacau serta percaya sebahagian besar rakyat juga berperasaan sedemikian.
Jika rakyat biasa yang tidak lagi mahu menonton atau membaca berita berkenaan Najib, ia mungkin dianggap sesuatu yang normal kerana sejak pemerintahannya sudah begitu banyak beban dan kesusahan yang sepatutnya diselesaikan dengan bijaksana olehnya, tetapi dipindahkan kepada rakyat atas alasan untuk kepentingan jangka panjang negara.
Malah jika ahli UMNO biasa pun mulai “menyampah” dengan gaya kepimpinan Najib yang semakin hari semakin teruk ini, barangkali ia juga boleh difahami.
Tetapi dengan adanya bekas menteri sendiri turut “meluat” sehingga tidak mahu lagi melihatnya ketika muncul di televisyen, ia adalah petanda jelas bahawa penolakan kini makin meluas dan merata terhadap Perdana Menteri itu.
Tidak seperti Perdana Menteri sebelum ini, baik Mahathir Mohamad mahupun Abdullah Badawi, walaupun mereka juga dibenci dan tidak disukai oleh ramai orang, tetapi tidaklah ia sampai ke tahap mereka tidak mahu lagi memandang wajahnya.
Malah Mahathir misalnya, walaupun mencipta ramai musuh politik sepanjang pemerintahannya, tetapi hujah dan idea-segarnya sentiasa dinanti setiap hari sama ada oleh yang menyokong atau membencinya.
Dalam buku Najib Perdana Menteri terakhir yang saya tulis dan terbitkan pada 2011, ada menyebut mengenai seorang ayah kepada salah seorang pemimpin kanan UMNO yang terus menutup televisyen jika berita mengenai Najib disiarkan.
Mungkin juga sebenarnya ramai lagi yang mempunyai perasaan sama terhadap Najib ketika ini, cuma ada yang berani berterus-terang dan pula yang hanya menyimpan dalam hati saja.
Menjelang PRU 14 dan ketika luahan rasa tidak puas hati rakyat dapat didengari di mana-mana, adanya seorang bekas pemimpin UMNO sendiri yang sampai tidak boleh lagi menatap wajah Najib, ia secara langsung adalah gambaran penolakan yang seharusnya meresahkan Najib.
Ini kerana, jika bekas pemimpin UMNO sendiri pun sudah ke tahap itu perasaannya, sudah tentulah rakyat dan pengundi biasa lebih parah lagi keadaannya. Semua mereka ini hanya menunggu masa dan ketika saja untuk menzahirkan perasaan masing-masing melalui peti undi. (SH 03/12/2014)

0

0

votes
Article Rating
Kongsikan artikel ini


Bernama TV Terus Tenat, Mana Janji Shabery Cheek?

Janji Menteri Komunikasi dan Multimedia, Ahmad Shabery Cheek untuk melakukan pembaharuan di Bernama TV menjelang awal tahun 2015, masih tidak menampakkan sebarang tanda positif sehingga ini.
Tidak dapat dipastikan sama ada rancangan yang diumumkan oleh Shabery Cheek sebelum ini untuk menukar Bernama TV menjadi saluran berita bahasa Inggeris sepenuhnya akan menjadi kenyataan atau sebaliknya.
Ketika ini bukan saja tiada tanda-tanda ke arah itu sedang dilakukan, malah kedudukan gaji sebahagian kakitangan yang belum dibayar sejak Oktober, masih juga kabur bila akan dilunaskan.
Ada kakitangan yang tertunggak gajinya sejak Oktober manakala ada juga yang tidak dibayar sejak November. Menjelang musim persekolahan yang bakal bermula beberapa minggu saja lagi, tidak diketahui sama ada masih terdapat cahaya di hujung terowong atau sebaliknya yang muncul nanti adalah rempuhan kepala keretapi yang datang tanpa belas kasihan menimpa semua kakitangan bernasib malang itu.
Disebabkan tidak mampu membayar elaun kepada penyampai senior seperti Sharkawi Jirim dan Dahlan Maamor, Bernama TV kini hanya mengulang-ulang program lama Ruang Bicara yang dihostkan oleh kedua-duanya itu.
Beberapa bulan lalu, blog ini pernah mendedahkan mengenai kemelut dalam Bernama TV yang menghadapi masalah tidak mampu membayar gaji serta elaun kakitangannya berikutan kedudukan kewangannya yang meruncing. Walaupun mendapat bantuan kewangan daripada kerajaan tetapi disebabkan pendapatan iklan yang rendah, masalah kewangan ini nampaknya berulang kembali.
Shabey Cheek pula, dalam jawapan di Parlimen pernah berkata bahawa Bernama TV akan dijadikan saluran berita bahasa Inggeris secara berperingkat mulai hujung tahun ini agar saluran itu lebih diminati penonton dan mampu menarik sumber iklan yang lebih banyak.
Beliau juga memberi jaminan, dalam proses pertukaran itu, tiada pemecatan kakitangan akan dilakukan, sebaliknya mereka akan disesuaikan dengan perubahan tersebut.
Bagaimanapun, perubahan yang dicadangkan oleh Shabery itu mendapat kritikan yang meluas daripada masyarakat kerana sepatutnya bukan bahasa saluran televisyen itu dijadikan alasan, sebaliknya pembaharuan yang lebih mustahak ialah meliputi pengurusan, kandungan, iklan dan sebagainya.
Sehingga ini, walaupun sudah minggu pertama bulan Disember,  bukan saja tiada tanda-tanda pembaharuan yang sudah dijanjikan itu akan dilakukan, malah bila bayaran gaji dan elaun yang tertunggak kepada kakitangan dan penyampai juga masih tidak diketahui bagaimana pengakhirannya.
Jika tanda pembaharuan atau pemulihan itu benar-benar akan berlaku, sekurang-kurangnya gaji dan elaun kakitangan tidaklah dibiarkan berbulan-bulan tertunggak begitu saja. Dalam ertikata lain, Bernama TV kini seolah-olah “hidup segan, mati tak mahu” saja kedudukannya.
Lebih dari itu, nasib CEO Bernama TV, Ibrahim Yahya yang bakal tamat kontraknya pada pertengahan bulan ini, turut tidak diketahui sama ada akan disambung atau ditamatkan perkhidmatannya.
Kepada kakitangan Bernama TV, mereka melihat peranan Shabery Cheek seperti tidak serius dan sepenuh hati untuk menyelesai dan memulihkan stesen itu sebagaimana yang pernah ditunjukkan oleh menteri terdahulu, Dr Rais Yatim. Itulah antara sebabnya, kemelut dan permasalahan dalam Bernama TV ini terus berlaku dan berlaku, sama seperti programnya yang kerap diulang-ulang siarannya.
Jika ini berterusan, tidak mustahil Bernama TV yang membawa imej kerajaan ini akhirnya akan berkubur ditangan Shabery Cheek sendiri. (SH 04/12/2014)

0

0

votes
Article Rating
Kongsikan artikel ini


Antara Datuk Seri, Datuk Berseri-Seri Dan Datuk Tak Berseri

Berikutan penarikan gelaran Datuk Seri kepada Anwar Ibrahim oleh Sultan Selangor, dunia politik Malaysia bagai nak runtuh seketika. Walaupun pemberian atau penarikan gelaran kepada mana-mana individu adalah hak dan kuasa istana, tetapi oleh kerana ia melibatkan Anwar, ramai musuh-musuh politiknya gembira dengan keputusan Istana Selangor itu.
Pada peringkat awal berita itu tersebar, ramai pemimpin dan pengendali media sosial pro UMNO menyambutnya dengan gembira. Masa depan politik Anwar seolah-olah telah musnah dan mati dengan penarikan gelaran itu.
Ada yang berkata Anwar hanya akan dipanggil “Saudara Anwar” atau “Brother Anwar”  saja selepas ini. Ada pula yang berkata cukup dengan Anwar saja. Yang memperlekeh pula meminta dipanggil “Datin Seri Anwar”  berikutan isterinya, Dr Wan Azizah bergelar Datuk Seri.
Hanya setelah didedahkan bahawa Anwar masih mempunyai sekurang-kurangnya tujuh lagi gelaran Datuk termasuk tiga Datuk Seri, barulah mereka yang riuh-rendah pada awalnya tadi mula berdiam diri. Ditarik cuma satu, ada banyak lagi yang berbaki.
Tetapi serangan mereka tidak berakhir setakat itu saja. Ada pula yang meminta Anwar memulangkan semula semua gelarannya dan ada juga yang terlebih daulat meminta supaya Sultan dan Yang Dipertuan Negeri yang pernah menganugerahkan gelaran kepada  Anwar agar menarik balik semua gelaran itu.
Ketua Pembangkang DUN Selangor, Shamsudin Lias pula meminta Anwar meletakkan jawatan sebagai Penasihat Ekonomi Negeri Selangor berikutan dakwanya, penarikan gelaran itu menyebabkan Anwar telah hilang intergeritinya.
Sebenarnya penarikan gelaran Anwar itu adalah kuasa dan pertimbangan Sultan yang tidak perlu kita kaitkan dengan politik atau perkara lain. Baginda berhak memberi dan menarik balik atas apa juga alasan. Dan Anwar sendiri menerima keputusan itu dengan hati yang terbuka serta mengambil maklum mengenainya dan menyatakan tidak pernah meminta atau memohon gelaran itu.
Sebelum ini ramai yang sudah pernah ditarik gelaran termasuk Tengku Razaleigh Hamzah dan Ibrahim Ali. Sebagaimana Ku Li dan Ibrahim Ali tidak terkesan atau mati hayat politiknya dengan penarikan gelaran oleh istana, Anwar juga demikian.
Beliau akan meneruskan perjuangan politiknya selagi mampu dan selagi diberi sokongan oleh rakyat. Tidak perlu diminta menyerahkan gelaran yang lain atau meminta semua gelarannya ditarik balik. Tidak perlu juga diminta melepaskan jawatannya sebagai Penasihat Ekonomi Selangor kerana itu adalah hak Menteri Besar dan tiada kena-mengena sama ada bergelar atau pun tidak. Juga tidak perlu dikaitkan dengan apa-apa yang lain kerana semuanya tidak berkaitan.
Sama ada bergelar atau tidak, tidak mengubah apa-apa kepada Anwar. Kadangkala panggilan tanpa gelaran lebih menyerlahkan kemesraan. Ghafar Baba tetap dihormati dan disanjung walau tidak bergelar apa-apa ketika memegang jawatan dalam kerajaan. Beliau hanya menerima gelaran Tun setelah bersara dan meninggalkan kerajaan.
Memang ada orang yang bangga dan memburu gelaran Datuk atau Datuk Seri ini. Ia bagaikan aksesori paling mahal yang menghiasai kehidupan mereka. Ada pula yang tidak peduli dengannya dan walaupun mempunyai gelaran tertentu tetapi tidak kisah dipanggil apa pun. Yang menolak gelaran pun ramai juga.
Mereka yang ada jasa dan sumbangan kepada bangsa dan negara mungkin berhak berbangga dengan gelaran ini kerana tanda adanya pengiktirafan. Gelaran Datuk atau Datuk Seri tentunya menjadikan mereka lebih dihormati dan berseri-seri. Begitu juga dengan mereka yang dikenali dalam masyarakat, gelaran Datuk atau Datuk Seri seringkali menambah aura dan seri kepada penampilan seharian.
Tetapi ada juga mereka yang kita tidak tahu jasa dan sumbangannya, tiba-tiba diketahui telah menerima gelaran Datuk atau Datuk Seri. Kadang-kadang kawan lama yang berpuluh tahun tidak berjumpa, tiba-tiba sekarang sudah bergelar Datuk atau Datuk Seri juga. Mungkin ia rezeki dan pilihan mereka sendiri yang tidak perlu kita gundah-gulana dengannya.
Tambahan pula, selain ada sembilan Sultan atau Raja, negeri tidak beraja melalui Yang Dipertuan Negeri juga berhak memberikan gelaran Datuk atau Datuk Seri ini. Belum termasuk lagi Sultan Sulu, Mindanao, Naning dan Sultan Melaka yang tidak diiktiraf. Untuk itu, saban tahun mereka yang bergelar ini berganda jumlahnya sehingga kadangkala di keliling kita lebih ramai yang bergelar Datuk atau Datuk Seri daripada yang tidak mempunyai sebarang gelaran apa-apa.
Bahkan, pelakon Hindi, Shah Rukh Khan dan ada individu daripada Bangladesh serta Indonesia juga turut bergelar Datuk dan Datuk Seri sekarang ini.
Kerap kali juga mereka yang bergelar ini bila berbual membahasakan diri mereka sendiri sebagai Datuk atau Datuk Seri. Itu maknanya mereka ingin memberitahu gelaran yang ada padanya dan mahu kita memanggilnya dengan Datuk atau Datuk Seri juga.  Kalau ringan mulut, panggillah mereka dengan penghormatan itu.
Kadangkala wajah mereka yang masam dan tak berseri, terus berubah jadi berseri-seri bila kita memanggilnya dengan gelaran Datuk atau Datuk Seri itu. Sekurang-kurangnya dengan memanggil mereka dengan gelaran yang diberi oleh istana itu berjaya menambahkan lagi keceriaan dunia ini. Oleh itu, jika ada tanda-tanda kawan kita yang bergelar mahu dipanggil dengan gelaran yang diterimanya, lakukanlah dengan senang hati kerana ia juga menunjukkan budi bahasa kita.
Namun demikian, ada juga mereka yang bergelar Datuk atau Datuk Seri ini yang  tampil tidak berseri atau tanpa berseri langsung. Kita pula kadangkala tidak percaya mereka itu sudah bergelar Datuk atau Datuk Seri jika dinilai daripada penampilannya.
Apa pun, meski ada yang menganggap gelaran Datuk atau Datuk Seri sebagai aksesori paling mahal dalam kehidupan, perhiasan paling bernilai tetaplah budi bahasa sejak dulu, kini dan selamanya. Jika bergelar Datuk atau Datuk Seri tetapi tinggi budi bahasannya, pujian melangit akan selalu diberikan tetapi jika buruk budi bahasa, kelakuan dan perangai, walau ada 17 gelaran Datuk atau Datuk Seri sekalipun, tetap juga dipandang rendah oleh manusia lain.
Sekadar contoh, kiranya bergelar Datuk atau Datuk Seri tetapi sesuka hati memanggil orang lain dengan gelaran “haramjadah” atau “bangang”, lama-kelamaan penghormatan akan hilang dan mungkin dibalas dengan cacian atau makian pula. Gelaran Datuk atau Datuk Seri tidak memberi kelebihan kalau tidak disertai dengan budi bahasa dan peri laku yang baik.
Sebagaimana Anwar lebih dikenali kerana perjuangannya dan bukan kerana gelaran Datuk atau Datuk Seri yang dimilikinya, kita juga seharusnya tidak terlalu risau sama ada bergelar atau pun tidak. Yang perlu kita bimbang ialah jika kita sudah hilang akhlak, budi bahasa dan keceriaan dalam hidup ini. (SH 05/12/2014)

0

0

votes
Article Rating
Kongsikan artikel ini


Untuk Makluman Mahathir, Bukan Saja AS Tapi Rakyat Malaysia Juga
Mahukan Anwar Jadi PM

Kenyataan Naib Presiden Amerika Syarikat, Joe Biden bahawa Malaysia berpeluang membetulkan keadaan dan mempromosi keyakinan dalam demokrasi dan kehakiman melalui keputusan rayuan kes Liwat Kedua melibatkan Anwar Ibrahim yang sedang ditunggu-tunggu ketika ini, telah mengundang rasa kurang senang bekas Perdana Menteri, Mahathir Mohamad.
Menurut bekas Perdana Menteri selama 22 tahun itu, Amerika Syarikat tidak mahu Malaysia mensabitkan Anwar dalam kes itu kerana mahukan bekas Timbalan Perdana Menteri itu menjadi Perdana Menteri.
“Itu terpulang kepada mereka tetapi kita tidak mahu Anwar menjadi Perdana Menteri,” tambah Mahathir lagi.
Sebenarnya ada dua kebimbangan Mahathir dalam perkara ini. Beliau nampaknya bukan saja bimbang Najib Razak akan menerima logik yang disampaikan oleh Joe Biden itu kerana Perdana Menteri  dilihat turut menggilai sanjungan dan pengiktirafan Amerika Syarikat tetapi  juga seolah-olah percaya kerajaan BN akan berakhir dalam pilihanraya umum akan datang.
Anwar pula, bagi Mahathir hanya terhalang menjadi Perdana Menteri jika dipenjarakan tetapi peluangnya tetap ada jika dibebaskan dalam rayuan kes Liwat Kedua ini.
Mahathir juga menyembunyikan kebimbangannya tentang kemungkinan Anwar menjadi Perdana Menteri dengan mengatatakan “kita tidak mahu Anwar menjadi Perdana Menteri”.
Siapakah “kita” yang dimaksudkan Mahathir itu? Adakah ianya bermaksud rakyat yang mempunyai hak mengundi atau penyokong UMNO saja? Atau adakah “kita” itu hanya mewakili Mahathir semata-mata?
Jika hanya penyokong UMNO atau Mahathir saja yang tidak mahu Anwar menjadi Perdana Menteri, ia bukanlah sesuatu sukar untuk difahami kerana mustahil mereka mahu menyokong Anwar yang dianggap musuh selama ini.
Tetapi jika “kita” itu merujuk kepada rakyat biasa atau pengundi, anggapan Mahathir jelas tidak tepat. Walaupun dalam PRU 13 lalu, PR hanya menang 89 kerusi, tetapi sokongan undi popular yang diperolehinya ialah 52 peratus.
Kemenangan BN sebanyak 133 kerusi pula hanya meraih undi popular sebanyak 47 peratus. Apakah makna semua itu?
Maknanya tidak lain ialah dalam pilihanraya itu rakyat mahukan perubahan kerajaan dan menolak kepimpinan Najib. Kepimpinan Najib sudah tidak popular di mata rakyat. Melalui undi popular sebanyak 52 peratus yang diterjemahkan rakyat kepada PR bukan saja menunjukkan mereka mahu BN ditumbangkan tetapi juga memilih Anwar sebagai calon Perdana Menteri yang popular.
Hasrat, keinginan dan kehendak untuk Anwar menjadi Perdana Menteri itu hanya terhalang kerana sistem pilihanraya berasaskan undi majoriti di 222 kawasan Parlimen atau “first-past-the post” yang diamalkan oleh negara kita.
Tetapi hasrat, keinginan dan kehendak bertukar Perdana Menteri itu tidak boleh dinafikan oleh sesiapa juga.
Malah setelah lebih setahun selepas keputusan PRU 13, kerajaan pimpinan Najib Razak terus merudum sokongannya daripada rakyat dan ini juga bukti bahawa hasrat, keinginan dan kehendak itu sentiasa membara di jiwa rakyat.
Dengan itu, tidak disangsikan lagi bahawa jika “kita” itu merujuk kepada rakyat atau pengundi, ia jelas tidak tepat dan tersasar jauh. Melalui undi sebanyak 52 peratus kepada PR adalah bukti rakyat atau pengundi mahukan Anwar menjadi Perdana Menteri berbanding Najib yang hanya disokong oleh 47 peratus undi rakyat jelata.
“Kita” yang tidak mahu Anwar menjadi Perdana Menteri itu hanyalah tepat mewakili Mahathir dan penyokong UMNO saja. Itupun jumlahnya ketika ini mungkin lebih kecil daripada 47 peratus. (SH 06/12/2014)

0

0

votes
Article Rating
Kongsikan artikel ini


Bedah Lutut Pun Doktor Asing Yang Buat, Apalah Nak Dihairankan Dengan
CEO MAS!!

Ramai benar yang tidak setuju dengan tindakan kerajaan melantik warga Jerman, Christoph R Mueller sebagai Ketua Pegawai Eksekutif MAS bermula
1 Januari
 tahun depan.
Walaupun rekodnya memulihkan syarikat penerbangan Ireland yang bermasalah, Aer Lingus dalam tempoh setahun dilihat sebagai pencapaian terbaiknya tetapi rekod itu bukanlah sandaran mutlak beliau juga mampu memulihkan MAS.
Pengerusi PAC yang juga Ahli Parlimen Pulai, Nur Jazlan Mohamed berkata, Mueller memerlukan magik untuk memulihkan MAS kerana kedudukannya sebagai syarikat milik negara adalah berbeza dengan di Eropah yang dimiliki oleh swasta.
Selain itu, katanya, MAS juga berdepan dengan banyak masalah berkaitan operasi perniagaan yang turut disulitkan lagi dengan kehilangan dua pesawat sebelum ini iaitu MH17 dan MH370.
Bekas Pengarah Urusan MAS, Aziz Abdul Rahman pula berkata, perlantikan itu merupakan suatu pembaziran kerana negara sebenarnya mempunyai calon yang berkelayakan untuk menerajui dan memulihkan syarikat penerbangan itu.
Katanya, ketika kerajaan membuang ramai pekerja MAS dengan alasan untuk menjimatkan perbelanjaan, tetapi  dalam masa yang sama sanggup membayar seorang warga asing dengan gaji yang mahal, jelas membuktikan pertentangan dalam tindakan yang diambilnya.
Tambah beliau, sebagai warga asing, Mueller juga tidak mungkin mampu menangani masalah yang berlaku kerana tidak memahami budaya masyakat dan negara ini.
Ketua UMNO Cheras, Syed Ali Alhabshee pula berkata, perlantikan warga asing menerajui MAS setelah 57 tahun merdeka adalah bukti kegagalan kerajaan menentukan hala tuju syarikat penerbangan negara itu.
Beliau mempersoalkan, apakah perlantikan warga asing itu merupakan jalan terbaik untuk menjamin pemulihan, selain bukti ketandusan calon tempatan serta ketidakpercayaan kerajaan terhadap bakat dalam negara sendiri.
Ketua Menteri Pulau Pinang, Lim Guan Eng  juga melihat perlantikan Mueller itu sebagai bukti kegagalan kerajaan yang dipimpin oleh Najib sedangkan Air Asia yang dipimpin oleh rakyat tempatan boleh berkembang dan mencatat keuntungan yang membanggakan setiap tahun.
Ada juga yang berkata, sebagai syarikat milik negara seperti Syarikat Perumahan Negara dan banyak yang lain, MAS seharusnya dipimpin oleh rakyat tempatan, tambahan pula sebelum ini ia pernah berjaya dibawah pimpinan Aziz Abdul Rahman.
Yang lain pula berpendapat, Mueller hanya wajar dilantik sebagai konsultan saja dan bukannya CEO. Sebagai syarikat milik negara yang mempunyai banyak kepentingan tersurat dan tersirat melibatkan rakyat dan negara, hanya warga tempatan yang dapat memahami bagaimana MAS seharusnya diuruskan dan bukannya warga asing.
Pendeknya, sejak Khazazah mengumumkan perlantikan Mueller yang mendapat persetujuan Najib Razak, semakin ramai yang terbuka menyatakan tidak setuju dengan perlantikan itu. Kalangan pemimpin UMNO sendiri tidak segan-segan menyatakan perasaan itu.
Jika negara baru merdeka, perlantikan warga asing itu mungkin boleh difahami tetapi setelah 57 tahun bebas daripada penjajahan dan sudah terbukti ramai bakat tempatan telah menunjukkan kemampuan dalam pelbagai bidang, perlantikan Mueller ini seolah-olah langkah ke belakang dalam mengangkat jati diri ke arah yang lebih bermaruah.
Apakah kiblat dan pemikiran kepimpinan negara hari ini masih dijajah dan lebih mengagungkan warga asing?
Jika diimbau sejak Najib memimpin negara ini, sudah banyak terlihat pengagungan kepada orang asing ini berlaku. Najib memulai memimpin negara ini dengan menunjukkan isyarat lebih menggilai sanjungan dan pengiktirafan Barat, terutamanya Amerika Syarikat dalam pentadbirannya.
Di awal memegang kuasa, beliau bukan saja melantik rakan baiknya, Jamaluddin Jarjis sebagai Duta ke Amerika dengan tujuan menjalin hubungan baik dan akrab, bahkan negara Uncle Sam itu juga merupakan destinasi paling kerap dilawatinya.
Tidak cukup dengan itu, Najib juga telah melantik Apco, sebuah syarikat asing sebagai penasihat medianya dengan kos awalnya dilaporkan sebanyak RM70 juta setahun.
Ketika Najib mengalami sakit lutut dan terpaksa menjalani pembedahan, doktor yang melakukan pembedahan itu didatangkan khas daripada sebuah universiti di Amerika Syarikat manakala doktor tempatan hanya menjalankan pemeriksaan dan berperanan sebagai tenaga sampingan saja.
Ia jelas berbeza dengan Mahathir yang percaya dengan kebolehan pakar tempatan ketika menjalani pembedahan jantungnya.
Selain itu, Pelan Pembangunan Pendidikan Malaysia yang menjadi kebanggaan Muhyiddin sebagai Menteri Pendidikan ketika membentangkannya beberapa tahun lalu juga sebenarnya dirangka oleh sebuah syarikat asing, McKinsey and Co dengan kos sebanyak RM20 juta.
Jika diselidiki satu persatu, pasti banyak lagi perkara yang berkaitan  kerajaan sekarang ini yang turut telah diserahkan kepada kepakaran asing memberi ideanya.  Negara kita ketika ini bagaikan ditadbir mengikut acuan dan kerangka Barat saja layaknya. Sebabnya tidak lain ialah kerana “dalam kepala orang nombor satu”  negara ketika ini memang lebih condong ke arah itu.
Apalah nak dihairankan jika sekadar menerajui MAS dilantik warga asing sedangkan untuk mempromosi diri dan membedah lututnya pun turut dilakukan oleh orang asing juga.
Bagi Najib, Barat dan warga asing lebih berkelayakan daripada  rakyat senegara dan sebangsa dengannya. (SH 07/12/2014)

0

0

votes
Article Rating
Kongsikan artikel ini


Sudah Sampai Masanya Mahathir Perlu Berterus-Terang Siapa Calon PM
Pilihannya!!

Sejak menarik balik sokongan dan kemudian terus-menerus melancarkan serangan dan kritikan, keinginan Mahathir Mohamad untuk menukar Najib Razak sebagai Perdana Menteri sudah tidak dapat disembunyikan lagi.
Dalam interbiu terbaru dengan Sinar Harian, bekas Perdana Menteri itu berkata, sebenarnya terdapat ramai calon yang berkelayakan boleh menggantikan Najib, tetapi UMNO menjadi penghalang kepada usaha itu.
Katanya, usaha kemasukan pemimpin baru ke dalam UMNO terhalang kerana mereka lebih senang mempertahankan pemimpin sedia ada.
Walaupun mengambil contoh mengenai apa yang berlaku di Selangor, kenyataan Mahathir ini jelas merupakan sindiran kepada pemimpin UMNO di seluruh negara yang tidak berani berubah dan tetap mempertahankan kedudukan Najib di ketika kepimpinannya makin lemah dah dipertikai dari semasa ke semasa.
Berbanding keputusan PRU 13 lebih setahun lalu di mana BN hanya meraih 47 peratus undi popular, populariti UMNO, BN dan kerajaan pasca pilihanraya terus menurun dan Najib dilihat gagal sama-sekali memperbaiki keadaan.
Dalam masa yang sama, Mahathir juga menyatakan, kemenangan tipis BN dalam pilihanraya itu bukanlah kerana imej Najib tetapi kerana ketakutan orang-orang Melayu sekiranya Anwar yang menjadi Perdana Menteri, maka Lim Kit Siang daripada DAP yang akan menjadi Timbalan Perdana Menterinya.
Ketika menyelar tindakan kerajaan melantik warga asing, Christoph R Mueller sebagai CEO MAS berkuatkuasa
1 Januari
 tahun depan, Mahathir berkata, ia adalah pengakuan bahawa kita ini “bodoh.”
“Saya khuatir kita tidak ada kepercayaan kepada diri sendiri sehingga untuk melantik Perdana Menteri suatu hati nanti, kita juga akan melantik orang putih sebab mereka lebih pandai daripada kita,” sindirnya lagi.
Jika difahami dengan mendalam intipati kritikan demi kritikan Mahathir terhadap Najib, terutamanya sejak kebelakangan ini, ia jelas bukan lagi teguran atau serangan biasa, tetapi lebih menjurus kepada usaha mengganti Perdana Menteri dengan pemimpin lain yang dirasakannya lebih layak dan berwibawa.
Kenyataan terbuka Mahathir bahawa ramai pemimpin yang layak  mengganti Najib tetapi dihalang oleh UMNO dan kecenderungan terlalu memuja orang putih dalam kepimpinan sekarang sehingga mungkin “orang putih juga menjadi Perdana Menteri” suatu hari nanti adalah gambaran penolakan yang tidak dapat ditahan-tahan lagi yang selama ini terbuku dalam hatinya.
Tetapi, mungkin kerana menyedari belum tiba masanya atau disebabkan kepungan UMNO yang terlalu kuat, Mahathir sehingga ini belum lagi menyebut secara tepat perlunya Najib berundur dan digantikan dengan pemimpin lain.
Sambil menegur dan mengkritik, beliau hanya memberi sindiran atau kiasan mengenai kepimpinan Najib yang semakin lemah dan tidak lagi diyakini rakyat.
Namun demikian, dengan sikap Najib yang terus senyap dan berdiam diri, sementara PRU 14 hanya tinggal kira-kira 39 bulan saja lagi, sudah sampai masanya Mahathir berterus-terang sekarang ini.
Sebagaimana beliau bertindak mengkritik dan terbuka mahu Pak Lah ditukar dahulu, Mahathir juga perlu sekali lagi berterus-terang mengenai nawaitunya itu kali ini.
Tidak lagi sekadar mengkritik dan menegur secara umum, Mahathir perlu mulai berterus-terang apakah Najib mesti diundur dan digantikan dengan pemimpin lain? Tidak juga berselindung di sebalik sindirin atau kiasan.
Siapakah calon pengganti yang dimahukannya juga perlu diberitahu secara terbuka? Adakah ianya Muhyiddin Yassin, Zahid Hamidi, Hishammuddin Hussein atau sesiapa yang lain?
Jika tidak dinyatakan secara terbuka dan berterus-terang, kritikan dan teguran Mahathir yang berpanjangan ini seolah-olah tiada maknanya kerana secara kebarangkaliannya, Najib tidak mungkin boleh diubah lagi cara dan gayanya dalam mentadbir negara ini.
Sebaliknya, teguran dan kritikan itu hanya mengesahkan lagi ketidakmampuan UMNO dan BN untuk terus mentadbir negara ini serta merupakan bonus tambahan kepada Anwar Ibrahim untuk menjadi Perdana Menteri selepas PRU 14 nanti.
Bagaimanapun, bukan rahsia lagi Mahathir juga cuba mengelak dan tidak mahu Anwar menjadi Perdana Menteri.
Kalau sudah tidak mahu dengan Najib dan dengan Anwar juga tidak mahu, maka siapa yang dikehendakinya? Sebab itu, sudah sampailah masanya Mahathir berterus-terang dan mengumumkan siapa calon Perdana Menteri pilihannya itu. (SH 08/12/2014)

0

0

votes
Article Rating
Kongsikan artikel ini